BN kalah teruk, gesaan Zahid letak jawatan trending di Twitter

Barisan Nasional (BN) mengalami kekalahan teruk pada Pilihan Raya Umum ke-15 (PRU15) selepas gagal mempertahankan sejumlah besar kerusi yang dimenangi mereka pada PRU-14 lalu.

Susulan itu, desakan supaya Presiden UMNO yang juga Pengerusi BN, Datuk Seri Ahmad Zahid Hamidi, berundur mula kedengaran selepas keputusan semasa Pilihan Raya Umum Ke-15 (PRU-15) menyaksikan BN kalah teruk di kerusi Parlimen, manakala sehingga jam 2.40 pagi ini, kubu kuatnya Perlis telah dirampas Perikatan Nasional.

Setakat jam 2 pagi ini, makluman rasmi Suruhanjaya Pilihan Raya (SPR) merekodkan BN hanya menang di 25 kerusi Parlimen.

BN tewas semua kerusi Parlimen yang ditandingi mereka di Perlis, Terengganu, Kelantan, Pulau Pinang, Selangor, Kedah dan Melaka, termasuk tewas di banyak kerusi kubu kuatnya.

Berdasarkan keputusan tidak rasmi pula, BN yang diwakili empat parti utama termasuk UMNO, MCA, MIC dan Parti Bersatu Rakyat Sabah (PBRS) diramal tidak menang di lebih 40 kerusi Parlimen pada PRU15 kali ini.

Antara kerusi BN dan UMNO yang tewas kali ini termasuk Parlimen Jasin, Labuan, Mersing, Pasir Salak, Machang, Kepala Batas, Ketereh, Baling, Gerik, Arau, Gua Musang dan Padang Besar.

Lebih mengejutkan, kerusi disandang pemimpin utamanya seperti Naib Presiden UMNO, Datuk Mahadzir Khalid di Padang Terap dan Bendahari UMNO, Datuk Seri Tengku Adnan Tengku Mansor di Putrajaya, turut tewas kali ini.

Semua kerusi yang tewas itu dirampas Perikatan Nasional (PN).

Sementara itu, memetik tinjauan Sinar mendapati tanda pagar #ZahidHamidiLetakJawatan trending di Twitter dengan ratusan ciapan setakat jam 1.26 pagi ini (20 November 2022).

Selain itu, kata kunci ‘Zahid Hamidi’ juga trending di Twitter apabila mendapat lebih 600 ciapan di Twitter.

Seorang pengguna Twitter yang juga Exco BN, Ali Amir Razali menyuarakan rasa tidak puas hati beliau kepada Zahid yang disifatkannya membuat keputusan hanya untuk ‘menyelamatkan diri sendiri’.

Setakat jam 1 pagi ini, keputusan rasmi PRU15 menyaksikan BN hanya memperoleh 22 kerusi berbanding pesaingnya PN dengan 49 kerusi dan PH (46).

Menurut laporan itu, sebelum ini, Zahid merupakan individu yang mendesak Perdana Menteri, Datuk Seri Ismail Sabri Yaakob untuk membubarkan Parlimen bagi menyegerakan PRU-15, di sebalik desakan pelbagai pihak termasuk pimpinan dalam UMNO untuk menangguhkan langkah tersebut.

Tindakan beliau yang juga Pengerusi BN menggugurkan beberapa pimpinan nama besar BN yang sebelum ini merupakan menteri di bawah pentadbiran Ismail Sabri turut menimbulkan persoalan dalam kalangan ahli parti itu.

Dalam pada itu, turut mencadangkan pengunduran Zahid ialah bekas Setiausaha Agung BN yang merupakan antara penyandang ahli Parlimen digugurkan sebagai calon pada PRU-15 iaitu Tan Sri Annuar Musa.

Dukacita teramat sangat. AI-Quran itu benar. Perpecahan menjadikan kamu lemah dan hilang kekuatan.

“Kami anjurkan muafakat, kami dilabel tidak setia. Kami minta jangan berpecah, kami yang menerima padah. Kini, ke mana kita nak dibawa?, mahu menjalin jajaran yang kita tolak? mahu melanggar keputusan PAU (Perhimpunan Agung UMNO) dan parti sekali lagi?

“Undurlah, cukuplah kebinasaan ini dan dengar suara rakyat serta fahami kehendak rakyat. Jangan sombong,” ujarnya.

Zahid ketika ini masih berhadapan dengan 47 pertuduhan pecah amanah, rasuah, pengubahan wang haram melibatkan dana Yayasan Akalbudi (YAB) di Mahkamah Tinggi.


JKR akui kontrak selenggara Istana Negara RM519 juta, beri penjelasan

Susulan tular kontrak menyelenggara Istana Negara yang mencecah ratusan juta, Jabatan Kerja Raya (JKR) tampil memberi penjelasan berhubung isu tersebut.

JKR dalam satu kenyataan menjelaskan kontrak RM519 juta yang tular dalam media sosial adalah kontrak semasa bagi tempoh selama tujuh tahun yang akan berakhir pada 30 Jun tahun ini.

Jelas JKR lagi, kerja-kerja penyenggaraan dan pembaikan yang dilaksanakan adalah berpandukan kepada Garis Panduan Penyenggaraan Berjadual Bangunan Kerajaan (Versi 2008) yang ditetapkan JKR.

“Skop kontrak adalah meliputi kawasan yang berkeluasan 241.3 ekar, merangkumi tiga komponen utama iaitu Komponen Formal (Balairong Seri, Dewan Bankuet, Bilik Mesyuarat Majlis Raja-Raja) dan Komponen Diraja (Kamar Peraduan, Kamar Santapan, Bilik Tetamu Diraja).

“Selain itu, Komponen Pentadbiran (Pejabat Pentadbiran dan Keselamatan, Surau, bangunan sokongan dan lain-lain) dengan keseluruhan keluasan lantai kasar sebanyak 89,525 meter persegi.

“Justeru, kos yang diterbitkan daripada senarai kuantiti adalah berasaskan kepada keperluan pengoperasian,” katanya dalam satu kenyataan pada Rabu.

Mengulas lanjut JKR berkata, segala kemudahan di premis tersebut perlu sentiasa dikekalkan dalam keadaan terbaik.

“Ini sesuai dengan kedudukan premis berkenaan sebagai bangunan peringkat kebangsaan yang melambangkan kedaulatan, identiti, kebudayaan dan imej negara,” katanya.

Baru-baru ini, sebuah portal mengeluarkan laporan mendakwa rakyat Malaysia bengang dengan tindakan jabatan tersebut membayar RM519 juta kepada sebuah syarikat pemegangan pelaburan bagi pengurusan kemudahan di Istana Negara.


Gegelang sotong tiada DNA babi

Jabatan Perikanan (DOF) mengesahkan tiada identifikasi porsin (DNA babi) dikesan pada sampel gegelang sotong sejuk beku seperti yang ditularkan di media sosial, sejak kebelakangan ini.

Timbalan Ketua Pengarah Perikanan (Pengurusan) Mohd Sufian Sulaiman berkata jabatan itu melalui makmal Pusat Biosekuriti Perikanan Kuala Lumpur, telah menjalankan identifikasi analisisa porsin ke atas sampel gegelang sotong itu, lapor Bernama.

“Justeru, DOF menegaskan beberapa sampel gegelang sotong sejuk beku yang mendapat permintaan tinggi daripada pengguna tempatan adalah selamat, dan tidak mengandungi DNA babi,” katanya kepada Bernama di sini hari ini.

Beliau berkata hasil ujian tersebut akan dihantar kepada Jabatan Kemajuan Islam Malaysia (Jakim) untuk tindakan lanjut. Berita berkaitan

Mohd Sufian berkata pusat biosekuriti berkenaan adalah badan yang bertanggungjawab dalam memastikan keselamatan dan kualiti makanan sumber laut, bagi kegunaan oleh pengguna Malaysia.

Beliau berkata selain mempunyai kepakaran mengesan DNA babi, pusat biosekuriti tersebut juga bertanggungjawab memastikan makanan laut dalam pasaran dan diimport ke negara ini, bebas penyakit dan kandungan dilarang selain penternak perlu mematuhi peraturan antarabangsa.

“Untuk produk makanan laut yang mahu dieksport pula, penternak perlu mendapatkan sijil keselamatan ikan dan sijil bebas bahan dilarang, barulah mereka boleh eksport produk tersebut,” katanya bahawa makmal itu telah diakreditasi MS ISO 17025.

Mohd Sufian juga menasihatkan orang ramai agar tidak menyebarkan sebarang maklumat tidak benar, kerana ia boleh menimbulkan ketidakselesaan dan keraguan dalam kalangan pengguna.

Sebelum ini, tular di media sosial mengenai dakwaan gegelang sotong yang dijual di pasaran, diperbuat daripada usus babi dan dicampurkan perisa sotong.


Panggilan telefon Anwar, Zahid kini hanya masuk ‘mel suara’

Usaha pihak media untuk mendapatkan komen Datuk Seri Anwar Ibrahim dan Datuk Seri Ahmad Zahid Hamidi ketika ini hanya dijawab ke dalam ‘mel suara’ dan pesanan khidmat ringkas yang dihantar juga tidak berbalas.

Tidak diketahui sama ada kedua-dua pemimpin politik itu sudah menukar telefon ekoran penularan klip audio mirip suara mereka berdua.

“Sejak semalam dan hari ini panggilan kepada Anwar dan Zahid hanya masuk dalam ‘voicemail’ (mel suara).

“Saya sedang berusaha lagi untuk menghubungi mereka bagi mendapatkan sedikit maklumat berhubung laporan polis yang mereka katakan akan buat hari ini,” kata seorang wartawan arus perdana kepada Agenda Daily.

Beberapa rakan media memberitahu Agenda Daily mereka gagal untuk menghubungi kedua-dua pemimpin PKR dan UMNO itu bagi mendapatkan komen berhubung status laporan polis berhubung klip audio tular yang dikatakan akan dibuat pada hari ini.

Memetik laporan portal MalaysiaNow, seorang jurucakap Ibu Pejabat Polis Bukit Aman memberitahu tidak ada sebarang laporan polis diterima daripada kedua-dua pemimpin tersebut setakat hari ini.

Anwar dan Zahid yang menjadi tumpuan selepas tular klip audio baru-baru ini mengatakan sudah mengarahkan pegawai mereka untuk membuat laporan polis bagi mencari dalang disebalik penyebaran audio tersebut.

Sebelum ini, Agenda Daily melaporkan satu klip audio suara mirip Anwar dan Zahid sedang berbincang strategi politik selepas Perhimpunan Agung UMNO 2020 (PAU) baru-baru ini.

Perbualan kedua-dua pemimpin itu sangat mesra dengan saling bertukar pandangan berhubung ucapan perwakilan ketika perhimpunan baru-baru ini.

Ekoran penularan klip audio tersebut, Anwar dan Zahid berkata akan mengarahkan pegawai masing-masing untuk membuat laporan polis bagi mengesan dalang yang menyebarkannya.


Perkukuh, amalkan tindakan kesihatan awam kendiri

Saya ingin mengingatkan seluruh Keluarga Malaysia bahawa kita masih belum menang dalam peperangan melawan Covid-19.

Kealpaan kita dalam mengamalkan langkah-langkah pencegahan seperti pemakaian pelitup muka, penjarakan fizikal, mengelakkan tempat-tempat yang sesak dan mengasingkan diri apabila bergejala, hanya akan memberi peluang untuk virus ini bermutasi dan menjadi lebih mudah dijangkiti.

Kita pernah berjaya menurunkan bilangan kes positif harian Covid-19, bilangan kes kematian akibat Covid-19 dan mengurangkan kemasukan pesakit Covid-19 ke ICU.

Dan antara penyumbang kepada kejayaan ini adalah kadar liputan vaksinasi lengkap bagi populasi dewasa di dalam negara yang tinggi.

Pada waktu itu, kita sangat bimbang dengan kehadiran varian Delta dan majoriti penduduk ingin mendapatkan vaksin Covid-19.

Tetapi apabila liputan vaksinasi lengkap dalam negara mencapai lebih 90 peratus, ramai antara kita mula merasa selesa dan mengabaikan prosedur operasi standard (SOP) yang ditetapkan.

Keselesaan itu telah menyebabkan ramai yang tidak mahu menerima dos penggalak apabila telah layak dan seolah-olah tidak menghiraukan variant of concern (VOC) Omicron yang telah dikesan di 18 buah negara.

Kementerian Kesihatan Malaysia (KKM) telah berulang kali menyatakan bahawa keberkesanan vaksin merosot dalam tempoh 3 hingga 6 bulan selepas menerima vaksinasi lengkap.

Kita mungkin jadi mangsa kepada kejayaan kita sendiri akibat daripada kealpaan kita. Ada yang mengatakan tidak perlu dos penggalak kerana bilangan kes telah turun, hospital tidak lagi sesak dan kematian juga telah menurun.

Saya ingin tegaskan sekali lagi, jangan ambil mudah perkara ini. Sekiranya anda telah layak untuk menerima dos penggalak dan telah diberikan janji temu, sila penuhi janji temu tersebut dan ambillah dos penggalak.

Dengan Kewujudan VOC Omicron, KKM sangat menggalakkan pengambilan dos penggalak.

Warga emas dan individu dengan komobiditi disaran untuk tidak membuat perjalanan ke luar negara dan mengelakkan dari menghadiri kawasan awam yang sesak.

Khairy Jamaluddin
Menteri Kesihatan


Apakah kalian kebal Covid-19 atau anggap virus hanya rekaan?

Gara-gara masih ada yang melanggar prosedur operasi standard (SOP) Perintah Kawalan Pergerakan (PKP) hanya kerana ingin menyambut Aidilfitri, daerah Hulu Terengganu yang dulunya berstatus hijau dalam sekelip mata menjadi zon merah susulan Kluster Raya.

Kekecewaan itu dikongsi Pengarah Kesihatan Terengganu, Dr Nor Azimi Yunus yang berkata akibat rentas negeri dan ziarah pada hari raya, seluruh Mukim Kuala Berang dikenakan PKP Diperketat (PKPD) bagi membendung penularan yang lebih besar jangkitan Covid-19.

“Sekelip mata terdapat 124 kes aktif yang disumbangkan oleh 5 kluster aktif di Hulu Terengganu. Antaranya Kluster LH. Ada sejarah balik dari Johor 2 hari sebelum raya. Ada pula ziarah raya antara ahli keluarga terdekat.

“Akhirnya seramai 24 orang disahkan positif. Merebak ke pasar pula di mana 4 pekerja am di pasar itu telah disahkan positif. Bagaimana risiko peniaga dan pembeli di situ. Semuanya terdedah dan ditakuti jangkitan telah meluas tanpa sedar,” katanya hari ini.

Katanya sama juga dengan kluster di sebuah taman perumahan yang juga pulang beraya di Bentong dan bertemu jiran-jiran sehingga akhirnya enam disahkan positif dan kontak rapat pula menjangkau ratusan individu.

“Sama lah kisah seorang balik dari Johor untuk berkawin. Tapi masih melakukan ziarah raya dengan famili terdekat. Akhirnya 5 dikesan positif. Kontak rapat masih dikesan.

“Kluster terbaru di Mukim Hulu Telemong pula, ada sejarah balik beraya dari Melaka dan sudah kembali semula ke Melaka. Balik dalam keadaan bergejala. Sudah menular ke sebuah pejabat pula. Akhirnya 10 pekerja pejabat disahkan positif. Kontak rapat sedang dikesan,” katanya.

Luah Dr Azimi lagi:

“Kenapa begini sikap kalian? Nak kata tak tahu rasanya bersepah nasihat melalui media massa diberikan bersabit SOP raya. Tu namanya memperlekehkan SOP.

“Jawapan skema majoriti kes ‘Ingat kan tak ada apa-apa’. Habis selama ini mereka ingat Covid-19 tu rekaan sahaja ke?.”

Beliau turut berkongsi kejadian di Mukim Tanggol di mana 14 individu menziarah ahli keluarga yang meninggal dunia di daerah Marang tanpa menyedari di situ ada kes positif, sehingga akhirnya 14 orang disahkan positif.

Katanya, jika semua 14 individu itu duduk di rumah tidak ada masalah tetapi jika bergerak ke sana sini, kemungkinan 140 orang lagi akan terdedah kepada Covid-19.

“Kalau betul ada keperluan untuk ziarah kematian, memadai seorang atau dua orang sahaja pergi dan patuh SOP sepenuhnya. Ini tidak….

“Akhirnya menular ke masjid pula bila mana seorang bilal dan jemaah disahkan positif. Berapa ramai jemaah dan ahli keluarga jemaah terdedah. Bayangkan…

“Kita terang terang bagi nasihat tangguh rentas negeri tangguh semua majlis raya atau ziarah raya. Nak elak perkara ini tapi kalian berterusan melanggar SOP. Mungkin kalian fikir kalian kebal dengan jangkitan Covid-19,” katanya.

Dr Azimi berkata musibah yang berlaku sekarang ini adalah angkara tangan sendiri bukan orang lain dan tidak perlu lagi menuding jari kepada sesiapa.

“Hakikatnya kita yang salah. Akhirnya kita nangis sama-sama melihat angka kematian meningkat setiap hari merentas sempadan umur. Jangan sampai katil ICU di Terengganu sudah tidak berbaki,” katanya.

Beliau berkata daerah Hulu Terengganu tidak boleh lagi dianggap daerah selamat kerana sekarang ini bukan Mukim Kuala Berang sahaja yang mempunyai kluster.

“Mukim Hulu Telemong dan Mukim Tanggol juga sudah dilanda badai Covid-19. Jika perlanggaran SOP berterusan maka bersedia rakyat Hulu Terengganu menghadapi kluster yang lebih besar.

“Pengumuman lockdown bermula 1hb Jun sungguh melegakan. Diharap tindakan ini berserta kawalan kendiri mampu memutuskan jangkitan dengan cepat. Namun impak Kluster Raya sedang aktif maka kes dijangka terus meningkat,” katanya.


PRN Negeri Sembilan: UMNO mahu PH serah kerusi DUN Klawang

Enam belas cawangan UMNO di dalam kawasan Dewan Undangan Negeri (DUN) Klawang di Negeri Sembilan meluluskan usul supaya Pakatan Harapan (PH) menyerahkan kerusi DUN itu untuk ditandingi UMNO pada Pilihan Raya Negeri (PRN) tidak lama lagi.

Pada PRU-14 lalu kerusi itu dimenangi calon PH, Bakri Sawir, namun UMNO tetap mahukan kerusi DUN itu diserahkan untuk mereka tandingi pada PRN akan datang.

Ketua UMNO cawangan Kampung Kampai, Qhamarulzzaman Salim berkata berdasarkan keputusan PRU-15 lalu, calon BN bagi Parlimen Jelebu, Datuk Jalaluddin Alias berjaya menguasai lima Pusat Daerah Mengundi (PDM) dan mampu mengurangkan undi pihak lawan di dua PDM yang kalah di DUN Klawang.

Pada PRU-15 lalu, Jalaluddin memperoleh 8,125 majoriti apabila mengumpul 21,805 undi mengalahkan calon PH (13,680 undi); Perikatan Nasional (9,596 undi); dan Pejuang (253 undi).

Pada pilihan raya yang sama, katanya, setiap PDM menunjukkan peningkatan jumlah undi berbanding pada PRU14 pada 2018.

“Selepas PRU15 lalu, kerajaan perpaduan ditubuhkan dan kelihatan kerjasama yang jelas di antara PH dan BN namun di peringkat negeri ia masih kabur.

“Disebabkan itu, timbul pelbagai pandangan yang tidak sepatutnya apabila mendakwa UMNO dan BN seperti menyerah kalah dan putus harapan sehingga membiarkan pucuk pimpinan membuat keputusan berkenaan kedudukan kerusi DUN Klawang,” katanya lapor BH.

Justeru, katanya, pimpinan UMNO di DUN Klawang mahu kerusi itu ditandingi oleh BN dan tidak akan memberi laluan mudah kepada PN pada PRN itu nanti.

Oleh itu, katanya, kepemimpinan UMNO serta BN sama ada negeri atau pusat perlu memperjuangkan usul dikemukakan 16 cawangan UMNO DUN Klawang sekiranya ada perundingan membabitkan PH dan BN.

Sementara itu, Ketua Cawangan UMNO Kampung Chenor, Yusof Fhadilah Sahat berkata kepemimpinan parti perlu melihat dan memperhalusi usul dikemukakan berdasarkan fakta keputusan PRU lalu.

“Sekiranya ada perundingan pengagihan kerusi, kita mahu kerusi DUN ini turut dibincangkan dengan sewajarnya,” katanya.


JAIS tetap larang pembabitan umat Islam di rumah ibadat agama lain

Jabatan Agama Islam Selangor (JAIS) telah menetapkan peraturan dan garis panduan tertentu berkaitan pembabitan umat Islam dalam program di rumah ibadat agama lain, kata Pengerusi Jawatankuasa Tetap Hal Ehwal Agama Islam negeri, Mohd Zawawi Ahmad Mughni.

Walaupun menyambut baik program berbentuk kefahaman dan toleransi antara agama, beliau mengingatkan bahawa program sedemikian mesti mengikut garis panduan JAIS, terutama yang melibatkan undang-undang.

“Peraturan telah menetapkan bahawa sebarang program melibatkan umat Islam di rumah ibadat agama lain selain rumah ibadat Islam adalah dilarang sama sekali,” katanya dalam satu kenyataan hari ini.

Kenyataan itu dibuat menyusul program ‘Jom Ziarah Gereja’ anjuran sebuah agensi yang dikaitkan dengan Kementerian Belia dan Sukan (KBS), Impact Malaysia, dinamakan ‘Projek Artikel 11’.

Projek Artikel 11 ialah program yang melibatkan golongan belia yang dibawa mengunjungi rumah ibadat pelbagai agama sebagai sebahagian daripada usaha Impact Malaysia meningkatkan kesedaran masyarakat majmuk di negara ini.

Impact Malaysia merupakan agensi yang diletakkan di bawah Kementerian Belia dan Sukan. Iklan mengenai program ‘Jom Ziarah Gereja’ dibuat dalam bahasa Melayu, tetapi telah diturunkan daripada laman Facebook penganjur.

Susulan itu, Pengerusi Penaja Muafakat Nasional Negeri Sembilan, Badrul Hisham Shaharin, antara yang mendedahkan program itu kepada umum, mengecam Menteri Belia dan Sukan daripada DAP, Hannah Yeoh.

Beliau turut mengingatkan bahawa sebarang usaha mempromosi agama lain dalam kalangan umat Islam ialah jenayah mengikut Perlembagaan Persekutuan dan peruntukan undang-undang negeri.

Menurut MKini, Zawawi berkata JAIS akan mengambil tindakan terhadap sesiapa yang melanggar peraturan mengikut Seksyen 5 dan 6 Enakmen Ugama Bukan Islam (Kawalan Pengembangan Di Kalangan Orang Islam).

Seksyen 5 menyebut bahawa seseorang adalah melakukan kesalahan jika dia menyuruh, menyebabkan, memujuk, mempengaruhi, menghasut, menggalakkan atau membiarkan seorang belum dewasa yang beragama Islam supaya menerima ajaran dalam mana-mana agama bukan Islam; atau supaya menyertai apa-apa istiadat, perbuatan menyembah atau aktiviti keagamaan mana-mana agama bukan Islam; atau mengambil bahagian dalam apa-apa aktiviti yang dijalankan untuk faedah mana-mana agama bukan Islam.

Mereka yang melanggar seksyen ini boleh dipenjara sehingga setahun atau denda sehingga RM10,000, atau kedua-duanya sekali.

Sementara itu, Seksyen 6 menyebut mengenai kesalahan mendekati orang Islam untuk mendedahkannya kepada apa-apa ucapan atau peruntukan sesuatu mengenai agama lain.

Individu yang melakukan kesalahan di bawah Seksyen 6 (1) boleh dikenakan penjara selama tempoh tidak melebihi enam bulan atau denda tidak melebihi RM5,000, atau kedua-duanya sekali jika sabit kesalahan.

Zawawi berkata mana-mana NGO perlu berhati-hati dalam penganjuran program melibatkan sensitiviti agama dan menghubungi Jais atau Jabatan Mufti Selangor sekiranya terdapat kemusykilan.

“Kerajaan negeri Selangor berharap pihak JAIS dan Jabatan Mufti dapat memberikan kerjasama yang baik kepada semua pihak terutamanya berkenaan garis panduan program keagamaan di rumah ibadah agama lain,” katanya.

Che’GuBard bidas menteri Islam, Hannah Yeoh isu program gereja


[KEMAS KINI] Jumlah kes sembuh naik, 424 kes varian Delta dikesan

Jumlah kes sembuh daripada jangkitan Covid-19 di seluruh negara dalam tempoh 24 jam sehingga 12 tengah hari tadi kembali meningkat kepada 16,258 kes menjadikan kumulatif 1,057,843 pesakit sembuh berbanding 1,299,767 kes positif sejak Mac tahun lalu.

Pada masa sama sebanyak 424 kes varian Delta dan 14 kes Alpha turut dikesan sejak kedua-dua varian itu mula menular.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu juga jumlah pesakit yang meninggal dunia turut turun kepada 201 berbanding 212 kematian yang dilaporkan semalam.

Daripada jumlah itu 38 kematian membabitkan bukan warganegara. Selain itu sebanyak 34 kes kematian sebelum dibawa ke hospital (BID) turut dilaporkan dalam tempoh itu yang melibatkan 13 warganegara dan 21 bukan warganegara Malaysia.

Angka itu menjadikan keseluruhan kes kematian sejak wabak Covid-19 melanda negara kepada 11,162 kes.

Beliau berkata 230,762 kes masih aktif, sementara 1,096 pesakit masih dirawat di unit rawatan rapi dengan 570 memerlukan bantuan alat pernafasan.

Terdahulu Dr Noor Hisham memaklumkan jumlah jangkitan baharu di seluruh negara dalam tempoh 24 jam itu tadi naik semula kepada 19,991 kes – tertinggi dalam tempoh tiga hari lalu. Jumlah itu termasuk 3,428 kes membabitkan bukan warganegara Malaysia.

Semalam sebanyak 17,236 kes direkodkan, berbanding 19,257 kes pada Sabtu dan 18,688 kes pada Ahad.

Daripada 19,991 kes harian yang dilaporkan pada hari ini, sebanyak 385 kes atau 1.9 peratus terdiri daripada kategori 3, 4 dan 5, manakala sebanyak 19,606 kes (98.1 peratus) lagi adalah kategori 1 dan 2.

“Secara keseluruhan, hanya 4,632 kes atau 23.2 peratus daripada jumlah kes yang dilaporkan pada hari ini mempunyai sejarah imunisasi Covid-19.

Mengenai kadar kebolehjangkitan, beliau berkata, berdasarkan data terkini pada 9 Ogos 2021, nilai RT Malaysia adalah sebanyak 1.06.
Negeri yang mencatatkan nilai RT yang tertinggi adalah Perlis (nilai RT 1.33) diikuti oleh Kelantan (nilai RT 1.24), dan Terengganu (nilai RT 1.18). Semua negeri mencatatkan RT melebihi 1.0 kecuali Wilayah Persekutuan Labuan dan Perlis.

Dr Noor Hisham juga memaklumkan 29 lagi kluster baharu yang membabitkan 1,029 pesakit dilaporkan di seluruh negara dalam tempoh 24 jam lalu.

Daripada jumlah itu 17 kluster membabitkan jangkitan di tempat kerja dengan 703 kes; lapan kluster komuniti (212 kes); tiga kumpulan berisiko tinggi (90 kes); dan satu kluster keagamaan yang melibatkan 24 kes.

Daripada keseluruhan kluster itu, Selangor dan Kelantan masing-masing mencatatkan enam kluster; masing-masing empat di Kuala Lumpur, Johor dan Sarawak; Pahang (tiga); dan masing-masing satu di Melaka dan Sabah.

Sejak wabak Covid-19 mula melanda negara tahun lalu sebanyak 4,003 kluster dikesan dengan 2,765 telah ditamatkan dan 1,238 lagi masih aktif.

Dalam perkembangan terbaharu mengenai mutasi spike protein Covid-19 di Malaysia, Dr Noor Hisham berkata kajian berterusan oleh Institut Penyelidikan Perubatan (IMR) telah mengenal pasti sebanyak 47 kes varian baharu virus SARS-CoV-2 yang kesemuanya adalah Variant of Concern (VOC)

Katanya, ini menjadikan jumlah kumulatif kes yang dijangkiti oleh virus SARS-CoV-2 yang dikategorikan sebagai VOC dan Variant of Interest (VOI) adalah sebanyak 667 kes.

Daripada jumlah yang dikesan tersebut, 647 kes adalah VOC manakala 20 kes adalah VOI.

“Secara keseluruhan, sehingga kini, bagi VOC terdapat sebanyak 209 kes varian Beta, 424 kes varian Delta dan 14 kes varian Alpha manakala bagi VOI terdapat 13 kes varian Theta, empat kes varian Kappa, dan tiga kes varian Eta,” katanya.


Covid-19: Kes baharu 1,178, enam kematian

Malaysia hari ini mencatatkan 1,178 kes baharu iaitu 1,158 membabitkan rakyat tempatan dan 20 lagi kes import.

Sehingga jam 12 tengah hari tadi, enam kematian dilaporkan, sementara kes sembuh ialah 1,178.

Kementerian Kesihatan dalam kenyataan hari ini berkata, 163 individu dirawat di unit rawatan rapi (ICU) dengan 81 daripadanya memerlukan 81 alat bantuan pernafasan.


Lapan daripada 16 kluster baharu semalam libatkan pendidikan

Sebanyak 16 kluster baharu Covid-19 dikesan semalam, dengan lapan daripadanya melibatkan kategori pendidikan, lapor Kementerian Kesihatan (KKM), hari ini.

Menurut data diterbitkan dalam laman sesawang CovidNOW yang dikemas kini pagi ini, empat kluster lagi melibatkan kumpulan berisiko tinggi; tempat kerja (tiga); dan satu kluster komuniti.

Lapan kluster pendidikan berkenaan ialah:

Empat kluster kumpulan berisiko tinggi membabitkan:

Tiga kluster tempat kerja pula melibatkan:

Manakala, satu kluster komuniti dilaporkan iaitu Kluster Kemar Temenggor di Hulu Perak, Perak melibatkan 68 jangkitan.

Keseluruhannya terdapat 510 kluster yang masih aktif daripada 6,762 yang dikesan sejak awal 2020 hingga semalam.


Noh beri penjelasan pemecatan pengikut Najib, salah lantik

Tan Sri Noh Omar memberi penjelasan pemecatan seorang pengikut Datuk Seri Najib Razak, Isham Jalil sebelum ini sebagai Ketua Penerangan Barisan Nasional (BN) Selangor.

Pengerusi UMNO Selangor itu berkata lantikan Isham sebelum ini salah kerana jawatan tersebut tiada dalam Perlembagaan BN dan mejelaskan dakwaan bekas pegawai khas Najib itu digugurkan atau ditamatkan perkhidmatan adalah tidak benar.

“Beliau bukan digugurkan, silap dulu pelantikannya… salah lantik. Jawatan ketua penerangan BN negeri tiada dalam perlembagaan BN.

“Dalam perlembagaan UMNO memang ada Ketua Penerangan. Silapnya sayalah, dulu kita pun tak perasan. Rupanya di peringkat BN pusat ada pengarah komunikasi,” katanya dipetik laporan media hari ini.

Sebelum ini, Isham memaklumkan perkhidmatannya sebagai Ketua Penerangan BN Selangor ditamatkan berkuat kuasa serta-merta.

Menurutnya, berdasarkan surat yang ditandatangani oleh Setiausaha BN Selangor Datuk Satim Diman, jawatan yang disandangnya itu tidak termaktub dalam perlembagaan gabungan berkenaan.

Mengulas lanjut, Noh berkata, Isham juga tiada masalah mengenai perkara itu dan kini sudah pun dilantik sebagai Ahli Majlis Tertinggi (MT) UMNO.

“Sebelum ia jadi isu, apa ni lantik tapi tak faham perlembagaan ke? Sebab itu bukan ditamatkan tetapi jawatan itu tidak ada, memang tidak ada lah.

“Isham pun kata tiada masalah dan kemudian dilantik jadi MT,” katanya.

Pada Jumaat lalu, Isham dilantik sebagai Ahli MT UMNO menggantikan Ahli Parlimen Pasir Salak, Datuk Seri Tajuddin Abdul Rahman yang digugurkan jawatannya oleh Presiden, Datuk Seri Ahmad Zahid Hamidi.


Penubuhan 1MDB semuanya bermula dengan idea Jho Low, kata saksi kes Najib

Ahli perniagaan dalam buruan, Low Taek Jho atau Jho Low yang juga rakan banduan, Datuk Seri Najib Razak adalah perancang utama penubuhan awal 1Malaysia Development Berhad (1MDB).

Seorang saksi yang juga bekas Pengurus Perhubungan Ambank, Joanna Yu Ging Ping semasa memberi keterangannya memberitahu Mahkamah Tinggi Kuala Lumpur hari ini, penubuhan 1MDB bermula dengan kelahiran awal sebuah syarikat pelaburan, Lembaga Pelaburan Terengganu Berhad (TIA) yang ditubuhkan pada 2009.

Joanna memberitahu Jho Low memaklumkan pengurusan Ambank TIA ditubuhkan bagi mengumpul dana untuk membangunkan negeri Terengganu sekitar 2007, ia dimiliki oleh Menteri Besar Terengganu Diperbadankan manakala Sultan Terengganu yang kemudiannya menjadi Yang di-Pertuan Agong ketika itu, Sultan Mizan Zainal Abidin sebagai pemilik majoriti.

TIA kemudiannya dipindahkan kepada kerajaan Persekutuan melalui Menteri Kewangan Diperbadankan (MKD) pada 2009 dan dinamakan semula 1MDB.

Menurut Joanna, 51, Jho Low merancang membuat pelaburan di Terengganu kerana ketika itu Tengku Datuk Rahimah Almarhum Sultan Mahmud merancang membangunkan negeri berkenaan.

Saksi pendakwaan ke-41 berkata, Tengku Rahimah yang juga adinda Sultan Mizan ketika itu adalah Pengarah Loh & Loh Corporation Bhd..

“Bantuan yang mereka (Jho Low dan pasukan) minta daripada bank adalah untuk mengemukakan cadangan terbitan bon untuk syarikat terbabit,” ujarnya ketika membacakan pernyataan saksi.

Terdahulu, Joanna berkata, beliau pertama kali mengenali Jho Low ketika ditugaskan oleh Chan Wan Seong (Pengarah Perhubungan Perbankan Ambank ketika itu) untuk mengendalikan pinjaman Majestic Masterpiece Sdn. Bhd. pada tahun 2007.

Katanya, selain Jho Low, beliau turut diperkenalkan oleh Wan Seong kepada Tan Vern Tact (pegawai Lembaga Pelaburan Terengganu Berhad) dan Ketua Pegawai Eksekutif SRC International Sdn. Bhd., Nik Faisal Ariff Kamil.

Joanna berkata, Majestic dimiliki oleh Wynton Private Equity Group dan Abu Dhabi Kuwait Malaysia Investment Corporation (ADKMIC) yang ketika itu dalam proses mengambil alih saham Loh & Loh Corporation Berhad dan Putrajaya Perdana Berhad.

Menurut saksi, Jho Low ialah salah seorang pengarah Wynton.

Joanna hari ini memberi keterangan bagi kes perbicaraan Datuk Seri Najib Tun Razak berhubung pertuduhan rasuah dan 21 pertuduhan pengubahan wang haram melibatkan dana RM2.3 bilion milik 1MDB.


Ringgit dijangka berdepan tekanan lagi minggu depan

Ringgit dijangka terus diniagakan secara berhati-hati minggu depan kerana pelabur kekal bimbang dengan prospek ekonomi global.

Pengarah Urusan SPI Asset Management Stephen Innes memberitahu Bernama mata wang tempatan dijangka didagangkan dalam julat yang ketat di antara 4.65 dan 4.67 berbanding dolar AS, dipacu oleh pengeluaran data ekonomi global, menurut laporan Bernama.

“Kebanyakan paras harga minggu depan akan bergantung kepada data ekonomi global, termasuk data inflasi dari China, yang boleh menyebabkan ringgit diniagakan secara berhati-hati,” katanya.

Sementara itu, Jawatankuasa Dasar Monetari (MPC) Bank Negara Malaysia (BNM) pada Khamis mengumumkan keputusan untuk mengekalkan kadar dasar semalaman (OPR) pada 3.00 peratus.

Bank pusat itu berkata ekonomi Malaysia terus berkembang apabila data pendapatan dan pekerjaan kekal menggalakkan dan akan terus menyokong perbelanjaan isi rumah.

Sehubungan itu, Ketua Ekonomi dan Kewangan Sosial Bank Muamalat Malaysia Bhd Dr Mohd Afzanizam Abdul Rashid berkata ringgit dijangka terus berlegar sekitar 4.66 berbanding dolar AS minggu depan.

Pada asas Jumaat ke Jumaat, ringgit diniagakan rendah sedikit berbanding dolar AS kepada 4.6655/6675 daripada 4.6635/6705 pada minggu sebelumnya.

Unit tempatan itu didagangkan lebih rendah berbanding sekumpulan mata wang utama.

Ia jatuh berbanding yen Jepun kepada 3.2601/2617 daripada 3.2220/2273 pada Jumaat sebelumnya, susut berbanding pound Britain kepada 5.9466/9492 daripada 5.8923/9012 dan turun berbanding euro kepada 5.0765/0787 berbanding 5.0571/0647 sebelum ini.

Ringgit juga diniagakan bercampur-campur berbanding mata wang rakan Asean.

Ia mengukuh berbanding rupiah Indonesia kepada 308.0/308.3 daripada 309.5/310.1 sebelumnya dan meningkat berbanding peso Filipina kepada 8.39/8.39 berbanding 8.44/8.46 pada Jumaat lepas.

Bagaimanapun, unit tempatan itu diniagakan rendah berbanding dolar Singapura kepada 3.4511/4528 daripada 3.4376/4431 seminggu sebelumnya dan susut berbanding baht Thailand kepada 13.2471/2588 daripada 13.1529/1786.


217 kes baharu, dua kematian

Jangkitan harian Covid-19 dalam tempoh 24 jam semalam (Rabu, 1 Mac 2023) naik lagi kepada 217 kes, berbanding 206 yang direkodkan pada Selasa, lapor Kementerian Kesihatan (KKM), hari ini.

Data laman sesawang Github KKM yang dikemas kini tengah malam tadi juga menunjukkan jangkitan baharu itu, termasuk 12 kes membabitkan kanak-kanak berusia antara 0 hingga 12 tahun, sama seperti pada Selasa.

Empat daripada kes itu melibatkan kanak-kanak berusia 0 hingga empat tahun, dan lapan lagi (kanak-kanak lima hingga 12 tahun).

Jumlah kes baharu itu menjadikan kumulatif jangkitan sejak kes pertama Covid-19 dikesan di Malaysia pada 25 Januari 2020 sebanyak 5,043,008 kes, dengan 4,996,818 pesakit telah pulih, termasuk 233 yang sembuh semalam.

Daripada jumlah jangkitan semalam juga, 160 kes melibatkan individu yang telah menerima suntikan vaksin penggalak; 39 kes (individu lengkap vaksinasi); tiada kes (individu belum lengkap vaksinasi); dan 18 kes (individu tidak divaksinasi).

Menurut data laman sesawang KKMNow pula, sehingga semalam sebanyak 9,230 kes Covid-19 masih aktif, turun semula berbanding 9,248 yang dicatat pada Selasa.

Sehingga semalam juga seramai 8,882 pesakit Covid-19 masih menjalani kuarantin di rumah (8,901 pada Selasa), sementara 341 pesakit mendapatkan rawatan di hospital, meningkat berbanding 240 pada Selasa.

Jumlah pesakit yang dimasukkan ke unit rawatan rapi sehingga semalam kekal pada tujuh orang, dengan tiga daripadanya memerlukan alat bantuan pernafasan.

KKM juga melaporkan dua pesakit meninggal dunia akibat komplikasi Covid-19 semalam, termasuk satu kematian di luar fasiliti kesihatan atau ‘brought in death’ (BID).

Kes kematian itu masing-masing dilaporkan di Melaka (BID) dan Pahang.

Ini menjadikan kumulatif kematian akibat Covid-19 sejak 17 Mac 2020 hingga semalam, sebanyak 36,960 kes, termasuk 7,874 kes BID.

Berikut adalah jangkitan harian dan kumulatif kes bagi setiap negeri dan Wilayah Persekutuan sejak 25 Januari 2020 hingga semalam.


Tular ‘dokumen rasmi’ Hadi mengaku Zahid tunjukkan fail kes jenayah

Satu dokumen bertarikh 29 Mei 2022, yang dikatakan pengakuan Presiden PAS Tan Sri Abdul Hadi Awang berkaitan fail peribadi kes jenayah Presiden UMNO Datuk Seri Ahmad Zahid Hamidi, tular di media sosial, hari ini.

Dokumen itu dikatakan ditandatangani Abdul Hadi setelah membuat pengakuan dengan menyatakan “Saya dengan ini mengesahkan bahawa pernyataan-pernyataan di atas adalah pernyataan saya sendiri dan adalah fakta dalam pengetahuan saya”.

Menurut dokumen berkenaan, Ahli Parlimen Marang itu dipetik sebagai membuat pengakuan bahawa Zahid menunjukkan kepadanya fail peribadi berkaitan kes jenayah beliau (Zahid).

Dokumen berkenaan menyatakan Ahli Parlimen Bagan Datuk itu berbuat demikian ketika perbincangan peribadi dengan Abdul Hadi ketika satu perjumpaan di rumah Ahli Parlimen Ketereh Tan Sri Annuar Musa.

“Pada awal bulan Mac 2020, saya telah hadir di rumah Tan Sri Annuar Musa bagi pra-perbincangan pembentukan kerajaan Perikatan Nasional (PN),” menurut dokumen yang memetik Abdul Hadi sebagai berkata.

Menurut dokumen itu ketika di rumah Annuar, Zahid berbincang secara peribadi dengan Abdul Hadi sambil membangkitkan berhubung jawatan Timbalan Perdana Menteri.

Memetik dokumen itu, Abdul Hadi dilaporkan berkata:

“Saya menyatakan Perlembagaan Persekutuan tidak mempunyai peruntukan wajib berkenaan jawatan tersebut.

“Kemudian beliau menunjukkan kepada saya fail peribadinya berkenaan kes jenayah terhadapnya.

“Saya menasihatkannya supaya kita menyelesaikan dulu masalah kerajaan dan bukan hal-hal lain.”

Dokumen itu turut memetik Abdul Hadi sebagai berkata mereka telah pergi ke rumah Tan Sri Muhyiddin Yassin yang tidak jauh dari rumah Annuar bagi membincangkan penubuhan Kabinet Kerajaan PN.

Presiden PAS itu dipetik sebagai berkata:

“Selepas tamat mesyuarat tersebut, Zahid yang pada asalnya mengiringi saya keluar untuk pulang telah berpatah balik masuk semula ke rumah Muhyiddin.

“Saya sedari bahawa Zahid mahu membincangkan tentang fail peribadinya yang ditunjukkan kepada saya semasa di rumah Annuar.

“Saya nampak Datuk Seri Mohamed Azmin Ali ada bersama dengan Muhyiddin, namun saya tidak mengikuti perbincangan tersebut dan pulang.”

Sebelum ini, Zahid menyaman Muhyiddin berhubung dakwaan meminta bantuan untuk menyelesaikan atau menangguhkan kes mahkamahnya.

Muhyiddin kemudiaan membalas saman tersebut dengan mengemukakan afidavit jawapan yang mendedahkan Zahid membawa sejumlah fail yang banyak berkaitan kes jenayahnya dan meminta bantuan beliau untuk campur tangan dalam prosiding mahkamah.

Menerusi dokumen yang difailkan di Mahkamah Tinggi Kuala Lumpur pada 26 April lalu, Muhyiddin mendakwa Zahid membuat permintaan selepas menghadiri mesyuarat di kediaman bekas Perdana Menteri kelapan itu.

“Selepas saya mengangkat sumpah sebagai Perdana Menteri kelapan, satu mesyuarat diadakan di kediaman saya bagi membincangkan, antara lain, pembentukan Kabinet baharu.

“Beberapa individu menghadiri mesyuarat itu termasuk plaintif, Datuk Seri Mohamed Azmin Ali dan Tan Sri Abdul Hadi Awang. Selepas mesyuarat berakhir, plaintif meminta untuk bercakap dengan saya secara peribadi dan saya meminta Azmin untuk turut serta,” menurut afidavit tersebut.


Poster Ismail Sabri diturunkan pihak berkuasa di Sabah

Pihak berkuasa di Sabah akan menurunkan papan iklan ‘poster boy’ Barisan Nasional (BN), Datuk Seri Ismail Sabri Yaakob kerana didakwa melanggar peraturan kempen semasa Pilihan Raya Umum Ke-15 (PRU-15).

Tindakan menurunkan poster yang menggunakan gambar Naib Presiden UMNO tersebut disebabkan ia melanggar peraturan kempen Suruhanjaya Pilihan Raya (SPR) selepas aduan dibuat calon DAP bagi kerusi Parlimen Kota Kinabalu, Chan Foong Hin.

“Saya terjumpa papan iklan di walkabout saya di Bandaran Berjaya. Partinya tidak bertanding di kawasan ini dan mengikut peraturan, tidak boleh diletakkan,” kata penyandang kerusi Kota Kinabalu itu menurut laporan MalayMail.

“Mungkin dia lupa BN tidak bertanding di mana-mana. Saya berasa agak sedih kerana menurunkan posternya tetapi ini bukan Lord of the Rings lagi dengan hanya satu cincin boleh memerintah semua,” katanya merujuk kepada siri filem fantasi popular itu.

BN tidak bertanding secara langsung di kerusi itu dan diwakili melalui pakatan pilihan raya BN-Gabungan Rakyat Sabah (GRS) yang telah meletakkan calon Parti Bersatu Sabah, Yee Tsai Yiew untuk mencabar Chan.

Selain itu, SPR juga hanya membenarkan gambar calon yang diterima dipaparkan dalam bahan kempen pilihan raya di kawasan yang dipertandingkan.


Boleh rentas negeri: 1.3 juta kenderaan dijangka guna PLUS sehari

Projek Lebuh Raya Utara-Selatan (PLUS) menjangkakan sehingga 1.3 juta kenderaan sehari akan menggunakan lebuh raya kendaliannya apabila kerajaan membenarkan rentas negeri setelah 90 peratus individu dewasa lengkap divaksin.

Ketua Pegawai Operasi PLUS Malaysia Berhad Datuk Zakaria Ahmad Zabidi dalam kenyataan hari ini berkata PLUS telah bersedia untuk pembukaan semula perjalanan antara negeri dan bersedia untuk kemasukan jumlah kenderaan yang tinggi.

PLUS menjangkakan ramai penduduk Lembah Klang serta dari negeri-negeri lain akan merebut peluang ini untuk melakukan perjalanan untuk bertemu ahli keluarga dan sahabat handai.

“Lebuhraya PLUS telah bersedia untuk pembukaan semula perjalanan antara negeri dan semua 94 plaza tol di seluruh wilayah utara dan selatan bersedia untuk menerima pertambahan kenderaan sebaik sahaja rentas negeri dibenarkan,” katanya.

Memetik Bernama, Zakaria bagaimanapun mengingatkan pengguna lebuh raya agar sentiasa memastikan tahap keselamatan mereka dan mematuhi prosedur operasi standard (SOP) Majlis Keselamatan Negara (MKN) iaitu memeriksa MySejahtera, pemakaian pelitup muka yang betul, penjarakan fizikal dan pensanitasi tangan, yang perlu dipatuhi di sepanjang lebuh raya.

“Kami teruja bahawa 90 peratus populasi dewasa kita telah divaksinasi sepenuhnya dan kini boleh melakukan perjalanan di lebuh raya tetapi perlu mematuhi SOP COVID-19. Kami menggalakkan mereka selepas dua jam memandu supaya berhenti di Hentian Rehat dan Rawat (R&R) dan hentian sebelah kami untuk berehat,” katanya.

Semua kemudahan awam di 29 R&R dan 50 hentian sebelah PLUS sentiasa dibersihkan bagi memastikan ia sentiasa diselenggara dan kemudahan seperti surau dan tandas dibuka 24 jam sehari.

Selain itu, kerjasama dengan Polis Trafik, Jabatan Pengangkutan Jalan (JPJ) bersama kakitangan PLUS di sepanjang 1,130 km itu dapat meningkatkan penguatkuasaan di lebuh raya tersebut.

Selain itu, pengguna lebuh raya juga mempunyai pilihan digital untuk membuat pesanan awal daripada rakan kongsi perniagaan di R&R terpilih bagi makanan berbungkus iaitu di https://ordersini.plus.com.my dan rancang perjalanan mereka menggunakan Aplikasi PLUS atau mendaftar sebagai ahli PLUSMiles melalui www.plus.com.my.


Zahid di Jerman, jangan pula muncul audio Najib-Anwar berbual mesra hadapi PRN

Datuk Seri Ahmad Zahid Hamidi telah bertolak ke Jerman, kelmarin untuk menjalani rawatan sakit belakang di sebuah hospital, tetapi tidak nampak kelibat rakan karibnya Datuk Seri Najib Razak menghantar beliau di Lapangan Terbang Antarabangsa Kuala Lumpur (KLIA).

Juga tidak kelihatan kelibat cikgunya Datuk Seri Anwar Ibrahim, sedangkan kedua-duanya cukup mesra menyusun strategi UMNO dan Pakatan Harapan (PH) dalam menumbangkan kerajaan Perikatan Nasional (PN) sebelum ini.

Pemimpin tertinggi parti yang kelihatan menghantar Zahid hanya Setiausaha Agung UMNO, Datuk Seri Ahmad Maslan. Yang lain mungkin mengiringi doa dari jauh semoga Presiden UMNO itu dipermudahkan segala urusan ketika di Jerman.

Atau Najib masih marah kepada Zahid kerana kegagalan Presiden UMNO itu melobi supaya Majlis Tertinggi (MT) UMNO memilihnya sebagai Pengarah Pilihan Raya UMNO bagi Pilihan Raya Negeri (PRN) Melaka.

Anwar pula mungkin masih marah setelah ditipu anak muridnya itu yang pada awal menyokongnya sebagai Perdana Menteri (PM) ke-9, tetapi selepas bersama-sama menjatuhkan kerajaan PN pimpinan Tan Sri Muhyiddin Yassin, Zahid berpaling tadah dengan memberi sokongan kepada Datuk Seri Ismail Sabri Yaakob sebagai PM.

Namun, mungkin juga kedua-duanya – Najib dan Anwar – sibuk menyusun strategi bagi menghadapi PRN Melaka bulan depan, setelah Suruhanjaya Pilihan Raya (SPR) menetapkan tarikh penamaan calon pada 8 November, manakala pengundian awal dan biasa dilaksanakan pada 16 dan 20 November.

Apa lagi Najib adalah pemegang amanah parti UMNO semasa ketiadaan Zahid, walaupun Majlis Tertinggi (MT) melantik Timbalan Presiden Datuk Seri Mohamad Hasan sebagai Pengarah Pilihan Raya UMNO menghadapi PRN Melaka.

Walaupun Najib didapati bersalah oleh Mahkamah Tinggi Kuala Lumpur atas kesalahan pecah amanah dalam kes SRC International dan dihukum penjara serta denda, Zahid mengamanahkan kepada beliau untuk menjaga UMNO.

Hal ini dinyatakan bekas Perdana Menteri itu ketika memohon kepada mahkamah bagi mengubah tarikh penyerahan dan pemulangan pasportnya untuk membolehkan beliau ke Singapura menziarahi anaknya yang akan bersalin.

Najib, 68, selaku pemohon yang memfailkan notis usul pada 21 Oktober lalu, memohon untuk meminda tarikh bagi pelepasan dan pemulangan pasportnya kepada mahkamah daripada 20 Oktober sehingga 22 November kepada 25 Oktober sehingga 6 Disember.

Ahli Parlimen Pekan itu dalam afidavit sokongannya berkata, beliau juga diamanahkan untuk membantu jentera parti UMNO menghadapi PRN Melaka pada 20 November memandangkan Zahid pada masa itu, akan berangkat ke Jerman untuk mendapatkan rawatan tulang belakang.

Tanggungjawab Najib yang berat dalam menjaga amanah itu – lebih berat daripada tugas Mat Hasan dan Ismail Sabri yang juga Naib Presiden – digalas beliau apabila terus berada di Melaka untuk mengawasi gerak kerja jentera pilihan raya UMNO, semalam.

Bekas Presiden UMNO itu – yang dilihat kembali dalam arena politik tanah air setelah UMNO mencapai kemenangan dalam beberapa Pilihan Raya Kecil (PRK) selepas Pilihan Raya Umum Ke-14 lalu – setiap hari turun padang bertemu masyarakat Melaka.

Najib juga adalah antara pemimpin yang boleh membuat kata putus mengenai calon UMNO dan Barisan Nasional (BN) yang akan diketengahkan pada PRN kali ini, selain Pengerusi Badan Perhubungan UMNO Negeri, Datuk Seri Ab Rauf Yusof.

Apapun, ketika ketiadaan Zahid, jangan pula muncul klip audio Najib berbual mesra dengan Anwar menyusun strategi PRN Melaka kerana akan membuatkan Presiden UMNO cemburu.

Zahid dan Anwar sebelum ini menafikan berbual menerusi telefon berkenaan strategi politik ketika Perhimpunan Agung UMNO yang lalu, namun akhirnya mengakui itu adalah perbualan mereka berdua.


Sekatan terbaharu Amerika sasarkan anak Putin dan bank milik Rusia

Amerika Syarikat (AS) mengambil langkah terbaharu dengan mengenakan sekatan terhadap anak perempuan Presiden Rusia, Vladimir Putin dan juga bank milik negara terlibat dalam konflik dengan Ukraine itu.

Langkah itu juga sebagai tindak balas terhadap kekejaman tentera Rusia di Ukraine, ia termasuk insiden di Bucha, wilayah dalam Ukraine yang menjadi serangan tentera Putin.

Langkah sekatan tersebut melibatkan pembekuan aset di AS milik dua anak perempuan Putin iaitu Mariya Vorontsova dan Katerina Tikhonova, ia bagi menyekat kedua-dua mereka daripada sistem kewangan AS.

Washington juga berkata ia akan mengenakan “sekatan penuh” ke atas Sberbank dan Alfa Bank, institusi kewangan awam dan swasta terbesar di Rusia.

Langkah ini akan menyekat aset bank Rusia kepada sistem kewangan Amerika dan melarang warganya daripada menjalankan perniagaan dengan mereka.

Elit Rusia lain yang menjadi sasaran ialah Perdana Menteri Rusia Mikhail Mishustin, isteri dan anak-anak Menteri Luar Rusia Sergey Lavrov, dan anggota Majlis Keselamatan Rusia, termasuk bekas Presiden dan Perdana Menteri Dmitry Medvedev.

“Individu ini telah mengkayakan diri mereka dengan mengorbankan rakyat Rusia. Sebahagian daripada mereka bertanggungjawab memberi sokongan yang diperlukan untuk menyokong perang Putin ke atas Ukraine,” kata kenyataan Rumah Putih.

Washington berkata sekatan baharu itu sebagai tindak balas kepada “jenayah perang” yang dilakukan oleh tentera Rusia di Ukraine.


Isu kerakyatan warga China, kenapa DAP nak melenting pula? soal Razali

DAP dibidas apabila cuba menafikan isu berhubung pemberian kerakyatan kepada 54,000 warga China yang didedahkan baru-baru ini, kata Datuk Razali Idris.

Ketua Penerangan Bersatu itu berkata sikap DAP yang tiba-tiba naik angin selepas pendedahan isu kerajaan campuran memberi kerakyatan kepada warga China dan menegaskan tidak akan meminta maaf.

Katanya, DAP mungkin ada perkara yang cuba disembunyikan mengenai isu pendedahan rakyat China yang diberikan kewarganegaraan.

“Mengapa DAP melenting mengenai isu 54,000 rakyat China yang diberi kewarganegaraan? Mungkin parti itu ada perkara yang cuba disembunyikan.

“Jika tiada perkara yang cuba disembunyikan, mengapa DAP beria-ia menyuruh kita meminta maaf, selain menarik semula kenyataan itu,” katanya dipetik laporan BH.

Razali terdahulu menghadiri Sambutan Hari Kebangsaan 2023, peringkat negeri di Dataran Shah Bandar.

Beliau mengulas gesaan Ahli Parlimen Kepong, Lim Lip Eng, yang memberi tempoh 24 jam kepadanya dan PAS membuat permohonan maaf secara terbuka dan menarik semula dakwaan mengenai pemberian kerakyatan kepada 54,000 warga China.

Razali yang juga Exco Jawatankuasa Pelancongan, Kebudayaan, Alam Sekitar dan Perubahan Iklim berkata, DAP sebenarnya tidak faham isu pemberian kerakyatan kepada 54,000 warga China kerana Menteri Dalam negeri, Datuk Seri Saifuddin Nasution dan Jabatan Pendaftaran Negara (JPN) sudah memberi penjelasan.

“Apa yang perlu hendak dibuktikan atau bukti…persoalan berbangkit, rakyat perlu diberikan penjelasan yang lebih mendalam, terperinci dan dihalusi kerana membabitkan kedaulatan negara dan hak keistimewaan tertinggi.

“Kita sangat bimbang, rakyat sangat khuatir isu pemberian kerakyatan dan yang nampak tidak bimbang adalah DAP yang mungkin cuba sembunyikan sesuatu,” katanya.

Razali berkata, Perdana Menteri, Datuk Seri Anwar Ibrahim dan timbalannya, Datuk Seri Dr Ahmad Zahid Hamidi pernah mendedahkan terdapat elemen salah guna kuasa, rasuah dan salah tadbir kuasa dalam JPN.

Katanya, Perikatan Nasional (PN) menggesa Suruhanjaya Pencegahan Rasuah Malaysia (SPRM) melakukan siasatan.

“Kita juga menggesa Jawatankuasa Kira-Kira Wang Negara (PAC) dan Jawatankuasa Pilihan Khas Tadbir Urus, Integriti dan Anti-Rasuah Dewan Negara memanggil Saifuddin dan JPN untuk penjelasan lebih lanjut dan telus.

“Kita juga mendesak pimpinan tertinggi DAP turut disiasat,” katanya.


Kerajaan PN bantu rakyat tanpa mengira kaum kata Muhyiddin

Bekas Perdana Menteri, Tan Sri Muhyiddin Yassin memberitahu semasa pentadbirannya, bantuan dihulurkan Kerajaan Perikatan Nasional (PN) kepada semua rakyat Malaysia tanpa mengira kaum.

Malah beliau turut mendedahkan bagaimana PN membantu Kolej Universiti Tunku Abdul Rahman (TAR UC) yang dianiaya kerajaan Pakatan Harapan ketika itu.

“Kami dalam PN adil kepada semua kaum. Hak Bumiputera kami pelihara, hak kaum-kaum lain juga kami lindungi. Semasa saya jadi Perdana Menteri, kerajaan PN beri bantuan kepada semua rakyat tak kira apa kaum pun.

“Satu lagi ramai orang tak tahu. Lim Guan Eng (Menteri Kewangan PH ketika itu) potong bantuan RM20 juta kepada TAR College semasa dia jadi Menteri Kewangan kerajaan PH.

“Bila saya jadi Perdana Menteri Kerajaan PN, Datuk Seri Wee Ka Siong tulis surat kepada saya minta bantuan kerajaan kepada TAR College dikembalikan. Saya luluskan.

“Menteri Kewangan DAP potong bantuan kepada TAR College. Perdana Menteri dari PN kembalikan semula bantuan kepada TAR College. Ini nak menunjukkan kita dalam PN ini adil kepada semua,” katanya dalam satu kenyataan, hari ini. (15 November 2022)

Terdahulu Peruntukan kepada kolej milik MCA itu dipotong sebanyak RM5.5 juta dalam Belanjawan 2019 dan RM1 juta dalam Belanjawan 2020.

Guan Eng dilaporkan berkata kerajaan PH sedia menyediakan peruntukan RM30 juta jika MCA melepaskan pegangan dalam TAR UC.

Namun pada Mei 2020, Kementerian Kewangan mengembalikan peruntukan RM58 juta kepada institusi pengajian tinggi itu.

Dalam pada itu, Muhyiddin turut mengimbau kata-kata Ka Siong yang juga Menteri Pengangkutan pada mesyuarat Kabinetnya yang menyentuh soal bantuan diberikan PN kepada semua tanpa mengira kaum.

“Dalam mesyuarat kabinet saya yang terakhir, Wee Ka Siong sebut kepada saya ‘Sir, this is the first time the Malaysian Cabinet didn’t discuss about race. We help everyone regardless of race.’ (Tuan, ini pertama kali Kabinet Malaysia tidak bincang soal kaum. Kita bantu semua tanpa mengira kaum).

“Inilah caranya kita mentadbir Malaysia yang rakyatnya berbilang kaum. Adil kepada semua barulah negara kita ini stabil,” katanya dalam satu kenyataan, hari ini.

Muhyiddin yang juga calon Parlimen Pagoh berkata ketika kerajaan PN mentadbir negara, pelbagai inisiatif dilaksanakan yang memanfaatkan semua lapisan masyarakat di Malaysia.

“Vaksin kami beri kepada semua. Tak tanya sama ada yang terima Cina, India atau Melayu. Subsidi upah RM20 bilion kerajaan PN salurkan kepada lebih 300,000 syarikat. Saya tak tanya itu syarikat Melayu ke, Cina ke, India ke. Semua dapat.

“Kita berjaya selamatkan 3 juta pekerja. Itu pun saya tak tanya pekerja Melayu, Cina atau India. Kami juga belanjakan RM18 bilion untuk Bantuan Prihatin Rakyat, iaitu bantuan langsung tunai yang diberikan kepada 10 juta isi rumah. Baik Melayu, Cina, India, Iban, Kadazan, Dusun atau kaum-kaum lain yang layak, mereka dapat bantuan,” katanya.


Mahkamah tolak permohonan Zahid halang kenyataan Dr M terhadapnya

Mahkamah Tinggi Kuala Lumpur hari ini menolak permohonan Datuk Seri Dr Ahmad Zahid Hamidi bagi menghalang penerbitan semula dan penyebaran rakaman kenyataan Tun Dr Mahathir Mohamad yang didakwa memfitnah bekas Timbalan Perdana Menteri itu.

Peguam Shahrul Fazli Kamarulzaman, yang mewakili Ahmad Zahid ketika dihubungi berkata Hakim Datuk Rozana Ali Yusoff menolak permohonan injunksi interim oleh Ahmad Zahid atas alasan isu yang dibangkitkan plaintif dan defendan perlu diputuskan melalui perbicaraan, lapor Bernama.

Sementara itu, peguam Mior Nor Haidir Suhaimi, yang mewakili Dr Mahathir berkata mahkamah menolak permohonan plaintif selepas memutuskan bahawa ini bukanlah peringkat bagi pihak-pihak menghujahkan berkenaan merit kes.

“Mahkamah berpendapat plaintif (Ahmad Zahid) perlu membuktikan bahawa kenyataan yang dibuat oleh Tun Dr Mahathir adalah tidak benar. Oleh itu, permohonan interim ditolak dengan kos RM5,000 dan mahkamah menetapkan 23 Ogos ini untuk pengurusan kes,” kata Mior Nor Haidir ketika dihubungi selepas prosiding kes itu yang berlangsung melalui sidang video.

Pada 20 April lepas, Ahmad Zahid, 69, memfailkan saman fitnah terhadap Dr Mahathir, 96, selaku defendan berhubung dakwaan beliau menggunakan kedudukannya bagi mempengaruhi bekas Perdana Menteri itu untuk mencampuri urusan perbicaraan kes jenayah yang masih berjalan di mahkamah.

Menerusi pernyataan tuntutannya, Ahmad Zahid berkata pada 19 Okt 2018, beliau dituduh di Mahkamah Sesyen di sini, bagi 12 pertuduhan melibatkan pecah amanah, lapan pertuduhan rasuah dan 27 pertuduhan pengubahan wang haram dan kesemua pertuduhan itu dibicarakan di Mahkamah Tinggi.

Ahmad Zahid mendakwa Dr Mahathir telah mengeluarkan kenyataan fitnah dengan niat jahat terhadapnya pada Majlis Pelancaran Aspirasi Parti Pejuang (Pejuang) sempena Pilihan Raya Negeri (PRN) Johor ke-15 di Yayasan Kepimpinan Perdana, Putrajaya pada 23 Feb 2022.

Ahli Parlimen Bagan Datuk itu mendakwa kenyataan fitnah itu antaranya membawa maksud bahawa beliau seorang yang menggunakan jalan pintas untuk menyelesaikan dan menangguhkan perbicaraan kes jenayahnya yang masih berjalan serta menggunakan kedudukannya untuk mempengaruhi Dr Mahathir bagi mencampuri urusan perbicaraan jenayah dan mencampuri penyiasatan yang dijalankan oleh agensi penguatkuasaan terhadapnya.

Ahmad Zahid turut memfailkan permohonan injunksi interim supaya defendan sama ada secara diri sendiri, pegawai dan wakilnya untuk menarik balik kenyataan fitnah itu dan menghalang mereka menerbitkan, mengedarkan atau menyebarkan kenyataan itu atau kenyataan fitnah serupa di mana-mana platform media sosial.

Turut dipohon perintah injunksi interim bagi mengarahkan defendan memadam, menyunting dan menghentikan penerbitan sebahagian rakaman video majlis itu yang mengandungi kenyataan memfitnah di dalam portal-portal berita dalam talian dan sosial media di YouTube dan Facebook ‘Astro AWANI’ serta YouTube dan TikTok ‘MalaysiaGazette TV’.

Selain itu, plaintif juga memohon perintah injunksi interim mengarahkan defendan menulis kepada mana-mana penerbit, penyunting, pengendali dan pemilik portal-portal berita dalam talian atau platform media sosial yang menerbitkan kenyataan fitnah itu supaya memadam dan menghentikan penerbitan kenyataan fitnah berkenaan.


Wanita bersama teman lelaki buat jenaka hina Islam didakwa esok

Sepasang kekasih yang sebelum ini tular dalam video menghina agama Islam di sebuah kelab komedi akan didakwa di mahkamah esok.

Wanita tersebut, Siti Nuramira binti Abdullah bersama teman lelakinya berbangsa India, Alexander Navin A/L Vijayachandran sebelum ini sudah ditahan polis berhubung siasatan tingkah laku membuat lawak yang dilihat sengaja mencetuskan provokasi terhadap umat Islam di Malaysia.

“Kertas siasatan polis telah dirujuk kepada pejabat Peguam Negara pada Selasa, 12 Julai lalu dan mendapat arahan untuk menuduh penama Siti Nuramira binti Abdullah di bawah Seksyen 298A Kanun Keseksaan.

“Manakala penama (teman lelakinya) Alexander Navin A/L Vijayachandran pula akan dituduh di bawah Seksyen 233 Akta Komunikasi dan Multimedia 1998,” kata Setiausaha Polis Malaysia dalam satu kenyataan hari ini.

Nuramira atau dikenali sebagai Amy juga disambung reman selama satu hari lagi sehingga esok.

Media sebelum ini melaporkan wanita berusia 28 tahun itu ditahan kelmarin dan direman tiga hari bagi membantu siasatan berhubung video tular menghina Islam ketika persembahan di sebuah kelab komedi di Taman Tun Dr Ismail (TTDI), Kuala Lumpur.

Siasatan dijalankan Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman.


Isham ada aura, tapi Khairy mampu tampil semula, kata penganalisis

Dengan bekas Ahli Parlimen Rembau Khairy Jamaluddin dan bekas Ketua Penerangan UMNO Shahril Sufian Hamdan dipecat dan digantung daripada parti, penganalisis berkata barisan pemimpin baharu, seperti Isham Jalil, boleh meraih sokongan ahli generasi baharu.

Felo Kanan Akademi Penyelidikan Strategik Nusantara (NASR) Profesor Madya Dr Azmi Hassan berkata daripada mereka yang tinggal selepas pembersihan dalam UMNO minggu lepas, Isham paling bersedia untuk mengisi kekosongan itu.

“Isham tidak syak lagi orang seterusnya, selepas KJ dan Shahril Hamdan terkeluar daripada senarai,” katanya sambil menyatakan bahawa pemilihan parti akan datang boleh membuka peluang selanjutnya untuk Isham bangkit dalam parti.

“Isham nampaknya adalah orang yang tepat untuk Umno menggambarkan bahawa mereka mempunyai apa yang sangat diperlukan oleh generasi muda dari segi aura Khairy atau Shahril dalam kes ini.”

Sementara Isham kini bersedia untuk mendapat manfaat daripada perkembangan itu, beliau berkata Ketua Penerangan UMNO itu telah lama bersedia untuk mendaki tangga kepimpinan parti.

“Isham sudah lama ‘bermain’, jauh sebelum Datuk Seri Ahmad Zahid Hamidi melantiknya sebagai ketua penerangan.

“Dia boleh menyahut cabaran untuk menggantikan Khairy dan Shahril, dia setanding… Jadi, saya rasa Isham akan sesuai dalam hierarki kuasa UMNO,” katanya.

Selain Isham, beliau juga melihat Datuk Asyraf Wajdi Dusuki dan Ahli Parlimen Paya Besar Datuk Shahar Abdullah sebagai pemimpin lain yang berpotensi berkembang di luar bayangan Khairy.

Menurut penganalisis sosiopolitik Pusat Demokrasi dan Pilihan Raya Universiti Malaya (UMcedel) Profesor Madya Awang Azman Awang Pawi, ketiga-tiga mereka serta naib Ketua Pemuda UMNO Melaka, Muhamad Akmal Saleh menjadi pemimpin yang sedang meningkat naik.

Beliau berkata, walaupun tidak begitu menonjol sebelum ini, mereka masih mempunyai potensi yang kuat untuk menjadi pemimpin generasi seterusnya dalam parti dan membentuk politik negara.

“Mereka berkelulusan tinggi, popular dalam kalangan akar umbi, taat setia kepada parti, merendah diri dan sentiasa bersama parti semasa susah dan senang.

“Ini juga menggambarkan bahawa terdapat banyak generasi pemimpin, dan UMNO tidak ketandusan bakat. Ini hanyalah nama yang media tidak sedar dan terlalu tertumpu kepada personaliti tertentu sahaja,” katanya lapor MalayMail.

Profesor sains politik Universiti Sains Malaysia Ahmad Fauzi Abdul Hamid mencadangkan Isham adalah calon paling kuat untuk mengisi kekosongan yang ditinggalkan Khairy dan Shahril, tetapi tidak bersetuju UMNO mempunyai pelapis yang baik dari segi kepimpinannya.

Ia adalah rahsia terbuka bahawa UMNO masih kekurangan bakat muda, katanya.

“Semua orang tahu itu. Perkembangan sejak UMNO menyertai kerajaan perpaduan tidak melakukan apa-apa untuk menarik generasi muda negara menyertai UMNO.

“Dengan Khairy keluar, mantel seolah-olah jatuh ke atas Isham, yang sebaya dengan Khairy. Tetapi jangan sekali-kali menolak kemunculan semula Khairy. Lagipun, dia ada masa di sisinya,” kata Ahmad Fauzi ketika dihubungi.

Untuk jangka panjang, Ahmad Fauzi mengatakan bahawa UMNO harus memastikan pemimpin berbakat peringkat negeri diberi ruang untuk berkembang dan tidak tenggelam dalam politik naungan.

“Anehnya dalam UMNO, umur 50-an masih dianggap muda. Pemimpin tingkat kedua ini sepatutnya tampil ke hadapan untuk menyelamatkan UMNO daripada anakronisme.

“Contohnya ialah Speaker Dewan Undangan Negeri Perak, Datuk Mohamad Zahir Abdul Khalid dan Ketua UMNO Bahagian Kuala Kedah, Datuk Latt Shariman,” tambahnya.

Jumaat lalu, Setiausaha Agung UMNO Datuk Seri Ahmad Maslan mengumumkan pemecatan bekas Pengerusi Badan Perhubungan UMNO Selangor Tan Sri Noh Omar dan Khairy, yang juga bekas Ketua Pemuda UMNO, kerana dakwaan melanggar disiplin parti mengikut perlembagaan.

UMNO turut mengenakan penggantungan enam tahun ke atas Shahril, bekas Naib Presiden Datuk Seri Hishammuddin Hussein, Datuk Maulizan Bujang dan Datuk Seri Mohd Salim Sharif sebagai ahli parti.

Seramai 42 ahli lain turut dipecat atas dakwaan kesalahan seperti menjadi calon Bebas, calon parti bukan Barisan Nasional dan membantu parti pesaing pada Pilihan Raya Umum Ke-15 lalu.

Khairy, Shahril dan Noh sejak itu menegaskan bahawa hukuman terhadap mereka tidak mengikut prosedur parti.


Amaran hujan berterusan di empat negeri hingga 21 Januari

Jabatan Meteorologi Malaysia (MetMalaysia) hari ini (17 Januari 2023) mengeluarkan amaran hujan berterusan di beberapa kawasan di Pahang, Johor, Kelantan dan Terengganu.

Dalam satu kenyataan yang dikeluarkan pada jam 1.10 petang tadi, MetMalaysia menyatakan keadaan cuaca yang sama juga dijangka berlaku di Pahang (Pekan dan Rompin), dan Johor (Segamat, Kluang, Mersing, Kulai, Kota Tinggi, dan Johor Bahru) dari 19 Januari hingga 21 Januari.

Amaran sama dikeluarkan di seluruh Kelantan dan Terengganu, serta Kuantan, Pahang, dari 20 Januari hingga 22 Januari, menurut laporan Bernama.

Sementara itu, Agensi Pengurusan Bencana Negara (NADMA) dalam satu kenyataan berasingan menggesa negeri-negeri mengaktifkan jawatankuasa pengurusan bencana negeri dan daerah serta meningkatkan kesiapsiagaan menghadapi bencana yang bakal berlaku terutama di kawasan berisiko tinggi.

“Jawatankuasa juga diminta memastikan setiap pusat pemindahan sementara dilengkapi dengan keperluan asas dan bilik kawalan operasi mempunyai semua sumber operasi yang mencukupi dan berada dalam keadaan baik dan sedia untuk digunakan,” katanya.

Nadma melalui Pusat Kawalan Bencana Kebangsaan (NDCC) akan sentiasa memantau situasi parameter maklumat teknikal dengan kerjasama pelbagai agensi teknikal.


Tahan Sanusi jam 3 pagi tidak wajar: Ahli Parlimen PH

Ahli Parlimen Pakatan Harapan (PH) mengkritik tindakan polis yang dianggap tidak wajar menahan Menteri Besar Kedah, Datuk Seri Muhammad Sanusi Md Nor pada jam 3 pagi tadi.

Sim Tze Tzin yang merupakan Ahli Parlimen Bayan Baru berkata penahanan itu tidak sepatutnya dilakukan pada tengah malam.

“Sanusi seorang Menteri Besar. Beliau bukan suspek yang akan melarikan diri. Penangkapan boleh dijalankan awal pagi atau petang. Tak wajar dilaksanakan tengah malam.

“Kita menghormati institusi bidang kuasa PDRM yang bebas dan profesional. Walau bagaimana pun, SOP tangkapan polis harus dijalankan dengan lebih baik. Tangkapan pada pukul 3 pagi bukanlah satu tindakan yang wajar,” katanya melalui satu hantaran di Facebook, hari ini.

Awal pagi tadi, Muhammad Sanusi yang juga Pengarah Pilihan Raya Perikatan Nasional (PN) ditahan di sebuah hotel di Mont Kiara, kira-kira jam 2.30 pagi tadi.

Beliau ditahan sepasukan polis dari Unit Siasatan Jenayah Terkelas (USJT) dan Bahagian Jenayah Gangsterim (D7), Jabatan Siasatan Jenayah Bukit Aman.

Sanusi didakwa di dua Mahkamah Sesyen Selayang pagi ini dengan dua pertuduhan di bawah Akta Hasutan kerana mengkritik kerajaan campuran namun beliau mengaku tidak bersalah serta dibicarakan.

Dalam pada itu, Sim yang juga bekas Pengarah Strategi PKR berpendapat SOP polis yang ditetapkan zaman darurat wajar dikaji semula sejajar dengan prinsip Malaysia Madani yang didukung oleh Perdana Menteri, Datuk Seri Anwar Ibrahim.


Asyik lawan sesama sendiri, kurang lawan Covid-19: KP Kesihatan

Ketua Pengarah Kesihatan Tan Sri Dr Noor Hisham Abdullah kecewa kerana rakyat Malaysia masih berlawan sesama sendiri memberi pelbagai pendapat berhubung pandemik Covid-19 yang melanda negara lebih setahun lalu.

Malah katanya, semangat perpaduan dalam kalangan rakyat serta pematuhan kepada prosedur operasi standard (SOP) oleh semua pihak masih menjadi isu.

Beliau berkata, semangat perpaduan yang rendah untuk memerangi Covid-19 dan kurang mematuhi SOP menyumbang kepada peningkatan kes positif setiap hari

“Saya fikir ia masih kurang kerana terdapat perselisihan dari segi perpaduan, kita berlawan sesama sendiri dari segi pendapat, pendekatan dan sebagainya, dan bukannya melawan menentang virus ini,” katanya dalam ucap tamanya pada Webinar Antarabangsa Malaysia Pertama mengenai Bantuan Awal Psikologi oleh Universiti Pendidikan Sultan Idris (UPSI) hari ini.

Dr Noor Hisham turut memberi jaminan bahawa semasa krisis ini, setiap keputusan dibuat dengan pertimbangan mendalam.

“Apabila anda mempunyai kehidupan dan mata pencarian, keseimbangan antara kesihatan dengan ekonomi, bagaimana anda mewujudkan keseimbangan yang betul, ini sangat sukar dan mencabar…untuk mendapat kesan yang minimum pada ekonomi dan hasil maksimum pada kesihatan.

“Inilah sebabnya mengapa kadang-kadang ia tidak mudah, kerana anda perlu mengambil pertimbangan banyak perkara sebelum membuat sesuatu keputusan,” katanya.

Sementara itu Dr Noor Hisham berkata tiada sebarang kes miokarditis dan perikarditis susulan penggunaan vaksin Covid-19 jenis mRNA dikesan di Malaysia setakat ini.

Katanya, Bahagian Regulatori Farmasi Negara (NPRA) telah menjalankan penilaian risiko ke atas isu keselamatan berkaitan perkara itu berdasarkan maklumat yang diperoleh daripada badan-badan regulatori dan rujukan antarabangsa.

“Kementerian Kesihatan Malaysia merumuskan bahawa profil keselamatan vaksin ini kekal positif dan penggunaannya dalam Program Imunisasi Covid-19 Kebangsaan tidak terjejas.

Miokarditis merupakan radang pada otot jantung manakala perikarditis pula merujuk kepada radang pada lapisan luar jantung. Simptom atau gejala yang dikaitkan dengan miokarditis dan perikarditis termasuk sakit dada, perubahan pada kadar degupan jantung serta kesukaran untuk bernafas.

Sebelum ini beberapa negara seperti Amerika Syarikat, United Kingdom dan Singapura melaporkan mengenai risiko miokarditis dan perikarditis yang dikaitkan dengan penggunaan vaksin Covid-19 jenis mRNA.

Beliau berkata ketika ini hanya satu jenis vaksin mRNA sahaja iaitu Comirnaty keluaran Pfizer-BioNTech yang diluluskan pendaftaran bersyarat di Malaysia.

Menurutnya hingga 13 Jun lepas, sejumlah 2,793,826 vaksin jenis itu diberikan kepada rakyat negara ini melibatkan sebanyak 1,676,959 dos pertama dan 1,116, 867 dos kedua.


Nak PRU-15 awal, kenapa Zahid tak hubungi cikgu seperti sebelum ini?

Datuk Seri Ahmad Zahid Hamidi begitu bersemangat untuk berkempen dalam pilihan raya sehingga terlepas cakap mahu ‘meredah’ banjir sehingga menimbulkan kemarahan rakyat yang menyifatkan Presiden UMNO itu tidak sensitif dengan kesusahan mereka.

Susulan kemarahan rakyat dengan kenyataan ‘redah’ banjir, Zahid seperti biasa berkata kenyataannya dimanipulasi walhal kata-katanya itu diucapkan secara terbuka dan bukan tadika sekali pun dapat memahami maksud yang hendak disampaikan tersebut.

Terserlah Zahid begitu tergesa-gesa dalam mendesak pilihan raya umum ke-15 (PRU-15) sehingga tersasul dalam menuturkan kata-katanya, tapi sebenarnya ada cara yang lebih mudah untuk boss UMNO itu memastikan Perdana Menteri mengikut cakapnya membubarkan Parlimen.

Langkah paling mudah untuk Zahid memastikan PRU-15 diadakan lebih awal tahun ini adalah dengan mengangkat telefonnya dan menghubungi cikgunya, Datuk Seri Anwar Ibrahim seperti yang dilakukan sebelum ini.

Pendekatan tersebut adalah lebih mudah daripada berterusan memberi tekanan kepada Perdana Menteri tetapi tidak mendapat sebarang respon yang diharapkannya.

Bukannya Zahid tidak pernah menelefon cikgunya itu untuk mengatur strategi politik bersama, jadi tidak ada salahnya jika diulangi perkara sama jika mahu PRU-15 diadakan juga tahun ini semasa musim banjir.

Semasa mahu menjatuhkan Perdana Menteri Kelapan, Tan Sri Muhyiddin Yassin bukankah Zahid menelefon Anwar dan berpakat mencari jalan untuk menarik sokongan terhadap kerajaan Perikatan Nasional (PN).

Rakyat juga tidak lupa bagaimana 15 orang pemimpin utama UMNO mengadakan sidang media dalam menarik sokongan terhadap Muhyiddin, ahli UMNO juga tidak lupa bagaimana Zahid boleh tersasul menyebut nama Anwar semasa perhimpunan agung lalu.

Tetapi, rakyat paling tidak boleh lupa mendengar perbualan intim politik antara Zahid dan Anwar.

Jika Zahid menelefon cikgunya sekali lagi, pasti minggu depan juga berkemungkinan akan dibubarkan Parlimen.

Daripada berterusan dengan retorik politik yang tidak masuk akal dan memberikan teori-teori songsang untuk mengadakan PRU-15, lebih elok sekiranya Zahid mencari alternatif lain untuk memastikan cita-citanya pilihan raya diadakan lebih awal.

Cumanya, berkemungkinan Zahid bakal berdepan sedikit kesusahan untuk menelefon cikgunya kerana difahamkan sudah menukar nombor telefon baharu, al maklumlah iPhone 14 baharu sahaja keluar.

Daripada terpekik dan melolong tak tentu hala, baiklah kembali menelefon cikgunya untuk mendapatkan nasihat sepatutnya.


1MDB jemput Jho Low hadir mesyuarat lembaga pengarah: Saksi

Mahkamah Tinggi Kuala Lumpur hari ini diberitahun bahawa ahli perniagaan dalam buruan Low Taek Jho atau Jho Low dijemput oleh pihak pengurusan 1Malaysia Development Berhad (1MDB) untuk menghadiri mesyuarat lembaga pengarah khas syarikat yang diadakan pada 26 September 2009.

Bekas Pengarah Bukan Eksekutif 1MDB Tan Sri Ismee Ismail, 58, berkata bekas Ketua Pegawai Eksekutif 1MDB Datuk Shahrol Azral Ibrahim Halmi atau Casey Tang Keng Chee (bekas pengarah eksekutif 1MDB) mungkin telah menjemput Jho Low menghadiri mesyuarat sulit tersebut.

Saksi pendakwaan ke-13 itu berkata demikian semasa pemeriksaan balas oleh peguam Tan Sri Muhammad Shafee Abdullah dalam perbicaraan kes Datuk Seri Najib Tun Razak, yang menghadapi pertuduhan penyelewengan RM2.3 bilion daripada dana 1MDB.

Mesyuarat yang dipengerusikan Tan Sri Mohd Bakke Salleh itu turut dihadiri Tan Sri Che Lodin Wok Kamaruddin, Shahrol Azral, Tan Sri Azlan Zainol, Casey Tang dan saksi itu sendiri.

Ismee yang dirujuk dengan minit mesyuarat tersebut, bersetuju bahawa tiada persoalan dibangkitkan atau yang mempersoalkan bagaimana Jho Low dijemput dan atas apa tujuan.

“Saya ingat sebelum mesyuarat bermula, kami ada bercakap mengenainya, dan dari perspektif saya kehadiran beliau pada masa itu adalah untuk menjelaskan kepada lembaga pengarah mengenai cadangan usaha sama (JV) dengan PetroSaudi International Ltd (PSI),” katanya.

Muhammad Shafee: Jho Low nampaknya tidak mengeluarkan sepatah kata pun sepanjang mesyuarat itu, kerana jika tidak penjelasannya akan direkodkan dalam minit ini.

Ismee menjawab: “Ya”.

Ketika ditanya mengenai perjanjian usaha sama AS$1 bilion dengan PSI, saksi itu berkata beliau diberi “tanggapan” bahawa bekas perdana menteri itu mahu lembaga pengarah meneruskan JV tersebut.

Beliau berkata Mohd Bakke, bekas pengerusi 1MDB telah memberitahu pengarah-pengarah bahawa beliau telah bercakap dengan Najib melalui telefon sebelum mesyuarat 26 September 2009.

“Apa yang saya boleh ingat adalah Mohd Bakke memberitahu kami bahawa ‘PM mahu kami melakukan perkara ini (usaha sama PSI)’,” katanya.

Muhammad Shafee kemudian menyoal Ismee sama ada Mohd Bakke telah menyebut perkataan seperti “Jangan ambil masa terlalu lama melihat transaksi sebelum ini”.

Ismee berkata Mohd Bakke tidak memberitahu butiran panggilan telefonnya dengan Najib.

“Pada asasnya, Mohd Bakke berkata lembaga pengarah perlu membuat keputusan (mengenai PSI),” katanya.

Minggu lepas, dalam perbicaraan melibatkan pertuduhan meminda laporan audit 1MDB yang dihadapi Najib, Mohd Bakke memberi keterangan bahawa Najib memberitahunya melalui telefon supaya tidak mengambil terlalu banyak masa melihat urus niaga lepas dan hanya memberi tumpuan kepada cadangan JV antara 1MDB dan PSI.

Semasa prosiding hari ini, Muhammad Shafee mencadangkan bahawa apa yang diberitahu oleh Mohd Bakke kepada Ismee dan yang lain di dalam bilik mesyuarat itu adalah “bukan apa yang diberitahu oleh perdana menteri ketika itu kepadanya (Mohd Bakke).

“Beliau (Mohd Bakke) mungkin mahu menarik perhatian lembaga pengarah,” kata peguam itu.

Ismee berkata hanya Mohd Bakke yang boleh memberi keterangan mengenai perbualan telefonnya dengan Najib.

Sementara itu, seorang lagi saksi, bekas Ketua Pegawai Kewangan 1MDB Azmi Tahir berkata beliau tidak pernah mengesahkan arahan yang diterima daripada bekas Ketua Setiausaha Sulit Najib iaitu Allahyarham Datuk Azlin Alias, yang dikatakan datang terus daripada Najib sendiri.

Peguam Datuk Hariharan Tara Singh merujuk Azmi kepada sebahagian kenyataan saksinya yang menyatakan beliau berjanji untuk melaksanakan dan menandatangani beberapa dokumen berkaitan usaha sama antara bank BSI dan 1MDB Global Investments Ltd (1MDB GIL) pada Mac 2013.

Bagaimanapun, Azmi berkata kebanyakan arahan Azlin hanya secara lisan atau mesej teks dan ia tidak pernah ditulis dalam dokumen yang betul.

Saksi itu juga bersetuju dengan cadangan Hariharan bahawa beliau tidak pernah mengesahkan arahan itu dengan Najib kerana menganggap apa sahaja yang datang daripada Azlin adalah arahan Najib.

Najib, 68, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Terima realiti kehilangan kurangkan rasa hiba

Sesiapa sahaja akan berasa hiba apabila kehilangan orang yang tersayang. Hakikatnya, tidak salah untuk seseorang itu berasa hiba kerana ia adalah proses yang perlu dilalui sebelum dapat menerima hakikat dan menyesuaikan diri tanpa kehadiran individu terbabit.

Bagaimanapun, terdapat sesetengah individu yang berdepan kehibaan rumit yang berpanjangan akibat kematian insan tersayang ini sehingga memberi kesan terhadap kehidupan sehariannya, kesihatan fizikal dan mental.

Menurut Pensyarah Kanan Program Psikologi Klinikal dan Kesihatan Tingkah Laku, Fakulti Sains Kesihatan, Universiti Kebangsaan Malaysia (UKM), Profesor Madya Dr Shazli Ezzat Ghazali,  apabila membicarakan mengenai kematian atau kehilangan kita tidak dapat lari daripada membincangkan mengenai perasaan sedih dan hiba.

Katanya, pada dasarnya reaksi emosi ini pelbagai boleh dimulai dengan kesedihan, kemuraman, kekosongan, kehilangan kebahagiaan, kebimbangan dan yang paling jarang diketengahkan adalah reaksi emosi yang dinamakan kehibaan.

“Kehibaan adalah tindak balas atau reaksi emosi semula jadi terhadap kehilangan yang membabitkan pertautan hubungan seseorang yang disayangi. Semakin rapat hubungan dengan orang tersayang maka semakin rapat pertautan mereka dan ini menyebabkan seseorang itu terkesan dari segi emosinya.

“Dalam konteks ini kehibaan berlaku bukan sahaja terfokus kepada kehilangan individu yang disayangi tetapi ia mencakupi tamat dan putus sesuatu hubungan yang bermakna contohnya perceraian, individu yang disayangi menghidapi sakit kronik yang membawa maut, kehilangan faktor kehidupan yang penting seperti jaminan kewangan, kematian binatang peliharaan serta perubahan negatif terhadap kesihatan atau fungsi fizikal seperti kehilangan anggota badan.

“Apabila seseorang itu melalui pengalaman kehilangan ini, secara semula jadi mereka akan mengalami gangguan emosi, pemikiran dan tingkah laku jika gangguan ini tidak ditangani dengan baik,” katanya.

Katanya, antara langkah perlu diambil individu yang mengalami rasa kehibaan terhadap kehilangan ini adalah menerima realiti kehilangan itu.

“Seseorang itu boleh mengendalikan keperitan kehilangan itu sama ada melalui agama dan sosiobudaya. Sebagai contoh sedekahkan surah al- Fatihah, membaca surah-surah dalam al- Quran untuk meredakan keperitan kehilangan dan juga dari segi budaya iaitu mengadakan upacara perkabungan,” katanya.

Selain itu, individu itu perlu untuk menyesuaikan dirinya dengan persekitaran di mana si mati hilang dan menempatkan secara emosi di dalam dirinya berkenaan kehilangan seseorang itu dan meneruskan kehidupannya.

“Walaupun sukar, namun ia adalah satu langkah yang amat perlu bagi seseorang untuk menghadapinya secara rasional.

Tempoh masa kehilangan biasanya akan dirasai antara enam minggu hingga tiga bulan.

“Namun jika tempoh kehilangan itu berlanjutan lebih dari tiga bulan dan diikuti dengan gangguan emosi serta pemikiran yang kronik seperti kehilangan nikmat hidup, marah, bingung, rasa bersalah, bimbang, takut, murung sehingga menjejaskan pengurusan diri, hubungan dengan kerja dan masyarakat maka seseorang itu perlu mendapatkan rawatan psikologi,” katanya.

Dr Shazli berkata, masyarakat perlu beri ruang untuk individu terbabit melalui proses kehilangan ini dengan memberi sokongan dan dorongan positif dari segi emosi, fizikal, spiritual dan sosial.

“Hulurkan bantuan sekiranya diperlukan kerana mungkin insan yang hilang itu adalah individu yang menjadi tempatnya bergantung.

“Oleh itu, mengiktiraf kehilangan itu penting dan menerima dengan reda mengenai kehilangan itu juga fasa rumit yang harus dilalui dengan positif. Ini kerana kehidupan kita harus diteruskan dengan fasa baru untuk meneruskan kehidupan yang dapat memberikan manfaat pada diri, keluarga dan masyarakat,” katanya.


Berdepan kes rasuah, Zahid kena letak jawatan, kata ahli MT

Presiden UMNO, Datuk Seri Ahmad Zahid Hamidi didesak meletakan jawatannya kerana dianggap liabiliti kepada parti dan akan memberi kesan buruk kepada parti untuk menghadapi Pilihan Raya Umum ke-15 (PRU15).

Gesaan itu dinyatakan seorang ahli Majlis Tertinggi, Datuk Zahidi Zainul Abidin yang menyifatkan kes mahkamah yang dihadapi Zahid memberikan persepsi buruk kepada parti dan rakyat pasti akan menolak UMNO dalam PRU15 nanti.

“Kalau dia (Zahid) gentleman, punyai semangat, berjiwa besar, maka letaklah jawatan. Ini adalah lebih baik untuk UMNO.

“Dalam keadaan sekarang ramai yakin kepada UMNO dan menjadi harapan rakyat. Tapi dengan presiden ada kes mahkamah (rasuah), mampukah UMNO mendapat sokongan rakyat,” kata beliau dipetik laporan Utusan Malaysia hari ini.

Gesaan Timbalan Menteri Komunikasi dan Multimedia itu dibuat menjelang Mesyuarat MT UMNO malam ini yang dikatakan Zahid akan mendesak supaya ketetapan dibuat untuk Ahli Parlimen UMNO menarik sokongan terhadap kerajaan Perikatan Nasional (PN).

Semalam, beberapa media melaporkan Zahid mengakui suaranya dalam rakaman klip audio yang tular bersama Presiden PKR Datuk Seri Anwar Ibrahim.

Kerjasama antara UMNO dengan blok pembangkang, Pakatan Harapan (PH) dilihat semakin menjadi kenyataan susulan tindak tanduk Zahid yang berusaha untuk membawa UMNO keluar daripada PN.

UMNO dijadualkan mengadakan mesyuarat MT malam ini secara online dan bakal memuktamadkan keputusan sama ada MP UMNO akan kekal dalam kerajaan PN atau sebaliknya.

Bagaimanapun sumber parti memberitahu kemungkinan besar Zahid akan cuba mendesak MT membuat ketetapan MP UMNO perlu meninggalkan kerajaan PN.


Sijil digital dua dos vaksin kekal

Kementerian Kesihatan (KKM) menafikan mesej tular yang mendakwa sijil digital suntikan Covid-19 akan dihilangkan dari aplikasi MySejahtera jika tidak mengambil dos penggalak.

KKM dalam satu kenyataan hari ini berkata mesej yang ditularkan itu adalah palsu.

“Untuk makluman, status vaksinasi COVID-19 kepada semua penerima vaksin Sinovac berusia 18 tahun dan ke atas yang masih belum menerima dos penggalak setelah layak; dan

“Penerima semua jenis vaksin dos primer berusia 60 tahun dan ke atas yang masih belum mendapatkan dos penggalak setelah layak, hanya akan bertukar menjadi tidak lengkap dan bukan dihilangkan seperti yang dinyatakan dalam mesej tersebut,” kata kenyataan itu.

Mesej tular itu mendakwa mulai minggu depan kerajaan akan menghilangkan sijil digital dua juta individu yang sudah divaksin namun belum menerima dos penggalak.

“Sila tangkap layar sijil digital dan maklumat mengenai dos penggalak di aplikasi MySejahtera anda sekarang dan simpan,” dakwa mesej tular itu.

Terdahulu pada pada 24 Mac lalu, Menteri Kesihatan Khairy Jamaluddin berkata kira-kira dua juta rakyat Malaysia dijangka kehilangan status lengkap vaksinasi di aplikasi MySejahtera mulai 1 April jika tidak mengambil dos penggalak.

Angka unjuran ini melibatkan penerima Sinovac berumur 18 tahun ke atas dan warga emas 60 tahun ke atas yang gagal mendapatkan suntikan dos penggalak sebelum akhir bulan ini.


7 kluster pendidikan dikesan semalam, 131 positif Covid-19

Tujuh lagi kluster pendidikan dikesan dalam tempoh 24 jam semalam menjadikan keseluruhannnya sebanyak 129 kluster kategori itu dilaporkan sejak 1 Januari lalu dengan melibatkan lebih 5,000 jangkitan, kebanyakannya dalam kalangan pelajar sekolah.

Dua daripada kluster pendidikan itu dilaporkan di Melaka membabitkan Kluster Jalan Selandar Jasin dengan 28 jangkitan, dan Kluster Jalan Chinchin 2 juga di Jasin (36 kes).

Putrajaya turut merekodkan satu kluster pendidikan iaitu Kluster Jalan Putra 11 membabitkan tujuh kes, sementara Kluster Jalan Razak membabitkan 20 jangkitan dikesan di Port Dickson, Negeri Sembilan.

Di Kuala Lumpur, Kluster Persiaran Tun Ismail melibatkan Kepong, Titiwangsa dan Lembah Pantai membabitkan 21 kes, sementara Kluster Seri bentong di Pahang dengan 12 kes, dan Kluster Susur 5 Larkin di Johor Bahru pula sebanyak tujuh kes.

Sementara itu, Pulau Pinang pula melaporkan dua kluster masing-masing kluster pusat tahanan dan tempat kerja yang melibatkan 50 jangkitan positif Covid-19.

Johor juga mencatat dua kluster iaitu komuniti di Tangkak, serta tempat kerja (Kulai) membabitkan 19 kes, manakala satu kluster kumpulan berisiko tinggi di laporkan di Padang Terap, Kedah melibatkan 20 jangkitan.


UMNO Kelantan bidas Amanah pertikai pengampunan Najib, gesa minta maaf

Tindakan Parti Amanah yang mempertikaikan langkah diambil untuk mengampunkan Datuk Seri Najib Razak dibidas UMNO Kelantan.

UMNO Kelantan mempersoalkan pendirian Amanah yang tidak bersetuju dengan langkah untuk membebaskan Najib dan mendesak Pengarah Komunikasi parti itu, Khalid Samad memohon maaf secara terbuka susulan kenyataannya baru-baru ini.

“Umno Kelantan mendesak Khalid selaku pengarah Komunikasi Amanah yang merangkap pengerusi Amanah Kelantan untuk memohon maaf secara terbuka kepada UMNO lanjutan daripada kenyataan beliau bahawa Amanah merayu kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya menolak permohonan pengampunan terhadap bekas Perdana Menteri.

“Untuk rekod, rayuan pengampunan diraja yang dibuat terhadap Najib adalah keputusan Majlis Kerja Tertinggi (MT) UMNO,” kata Ketua Penerangan UMNO Negeri Kelantan Datuk Zawawi Othman dalam kenyataan hari ini.

Pada 27 April lalu, Khalid yang mewakili Amanah dilaporkan merayu kepada Yang di-Pertuan Agong dan Lembaga Pengampunan agar menolak permohonan Najib daripada diberi pengampunan sekali gus dibebaskan dari penjara.

Mengulas lanjut, Zawawi berkata kenyataan Khalid jelas menyinggung perasaan ahli UMNO secara keseluruhannya.

Katanya, UMNO Kelantan sedia memutuskan hubungan dengan Amanah sekiranya Khalid tidak menarik balik kenyataan berkenaan.

“Sehubungan dengan itu, UMNO Kelantan akan mempertimbangkan untuk memutuskan kerjasama dengan parti Amanah di Kelantan.

“Sekiranya Khalid tidak menarik balik pernyataan tersebut yang ternyata amat menyinggung perasaan ahli UMNO keseluruhannya,” katanya lagi.

Semalam, Presiden UMNO Datuk Seri Ahmad Zahid Hamidi menggesa semua pihak termasuk parti politik yang ‘bersahabat’ dengan Barisan Nasional (BN) untuk tidak membuat kenyataan tidak wajar mengenai pengampunan Najib.


MP PKR malu, tertipu bila Anwar bersekongkol dengan kleptokrat

Ahli Parlimen (MP) PKR Pasir Gudang yang lantang bersuara, Hassan Abdul Karim akhirnya sedar tertipu dengan perjuangan pengasas reformasi Malaysia Datuk Seri Anwar Ibrahim yang kini sanggup menggadai prinsip demi mendapatkan kuasa.

Hassan meluahkan kekecewaannya menerusi puisi setelah hampir suku abad turut berjuang menegakkan ‘reformasi’ sambil menyatakan kenaifan dirinya yang mempercayai ungkapan perjuangan itu selama ini.

Beliau melahirkan kekecewaannya setelah Anwar melantik kumpulan kleptokrat dan individu terlibat dengan skandal serta kes jenayah, termasuk rasuah ke dalam Kabinet baharu kerajaan PH-UMNO.

Menyifatkan beliau selama ini tertipu dengan laungan ‘reformasi’ yang dibawa Anwar, Hassan juga seolah-olah menyesal kerana beliau turut terlibat meuar-uarkan prinsip itu ke seluruh ceruk rantau, mengajak rakyat memberi sokongan.

Menerusi puisi yang disiarkan dalam Facebook hari ini (5 Disember 2022), beliau terkenang bagaimana Anwar berulang kali memberikan jaminan kepada pengundi bahawa beliau “tidak akan menggadai prinsip demi kuasa.’

Hassan berkata dengan keyakinan terhadap jaminan itu, beliau memulakan perjuangan ‘ke setiap penjuru tanah air tercinta ini.’

“Semalam aku masih terdengar-dengar. Kau berkata. Kita tidak akan menggadai prinsip demi kuasa. Maka, aku pun percaya. Lalu aku kumandangkan suara keyakinanku. Ke setiap penjuru tanahair tercinta ini

“Ke bukit ke gunung, ke lembah, ke lurah. Ke tanah datar aku berbicara. Bahawa hidup ini hanya sekali. Maka marilah kita rakyat marhaen, warga bawahan rakyat jelata. Demi keadilan kita bersama,

“Aku seru. Kita bawa perubahan hakiki yang kita panggil reformasi,” tulis beliau untuk menyatakan kekecewaannya setelah Anwar menggadai prinsip perjuangan dengan menjadikan kleptokrasi sebagai rakan membentuk Kerajaan Pusat.

Menerusi puisi itu juga Hassan berkata setelah kecewa dengan apa yang berlaku, beliau tidak mahu lagi bercakap mengenai reformasi.

“Kini aku malu pada diri sendiri. Aku malu untuk ucapkan kata-kata keramat itu lagi. Separuh jiwaku telah mati. Aku merasa tewas. Ketika menang tanpa integriti seperti ini,” tulis beliau.

Pada Jumaat lalu, Anwar melantik beberapa kleptokrat dan kluster mahkamah, termasuk Datuk Seri Ahmad Zahid Hamidi sebagai Timbalan Perdana Menteri, walaupun Presiden UMNO itu berdepan 47 pertuduhan jenayah, termasuk rasuah dan pecah amanah melibatkan jutaan ringgit.

Sebelum ini, Anwar yang juga Ahli Parlimen Tambun ketika kempen pilihan raya untuk semata-mata menarik undi telah beberapa kali mengulangi kenyataan bahawa kerajaan yang akan dibentuknya tidak akan memasukkan ahli politik yang terpalit skandal.

Namun langkahnya melantik Zahid dalam Kabinet baru mencetuskan kemarahan ramai di mana sebahagian ahli politik PH dilihat terpaksa mempertahankan keputusan itu, mengatakan lantikan Zahid adalah perlu supaya Anwar dapat terus berkuasa.

Zahid yang juga Pengerusi Barisan Nasional (BN) memainkan peranan penting dalam mendapatkan sokongan ahli Parlimennya terhadap Anwar, walaupun dia mendapat tentangan dari dalaman UMNO sendiri kerana mengabaikan ketetapan perhimpunan parti itu yang tidak membenarkan sebarang jalinan kerjasama dengan Anwar dan DAP.

Sebelum Kabinet diumumkan, Hassan adalah antara MP PKR, termasuk Nik Nazmi Nik Ahmad yang memberi amaran kepada Anwar supaya tidak melantik pemimpin yang berdepan pertuduhan rasuah di mahkamah.

Namun, mulut Nik Nazmi yang juga MP Setiawangsa itu kini tertutup setelah dilantik menjadi Menteri Sumber Asli, Alam Sekitar dan Perubahan Iklim.

Dalam sebuah hantaran Facebook minggu lalu, beliau menyatakan kempen pilihan raya baru-baru ini adalah berpandukan dasar utama PH yang melawan rasuah, selain turut menggesa Anwar ‘supaya membentuk jemaah Kabinet yang bersih dari gejala rasuah dan pecah amanah.’

“Kriteria ini hendaklah diguna pakai secara adil kepada semua ahli Parlimen tidak kira dari PH ataupun BN atau parti- parti gabungan politik lain yang berada di dalam kerajaan perpaduan,” kata Nik Nazmi.

Ku Simpan Risalah Reformasi Di Dalam Peti

Semalam aku masih terdengar-dengar
Kau berkata
Kita tidak akan menggadai prinsip demi kuasa

Maka, aku pun percaya

Lalu aku kumandangkan suara keyakinanku
Ke setiap penjuru tanahair tercinta ini

Ke bukit ke gunung, ke lembah, ke lurah
Ke tanah datar aku berbicara

Bahawa hidup ini hanya sekali
Maka marilah kita rakyat marhaen,
warga bawahan rakyat jelata,
Demi keadilan kita bersama,

aku seru
Kita bawa perubahan hakiki
yang kita panggil reformasi

Tetapi hari ini aku dikejutkan
Dengan istilah-istilah asing sama sekali

Aku mendengar orang berkata
tentang Machiavellian dan realpolitik

Lalu tersentaklah aku dari mimpi ngeri

Justeru, aku merayu kepada sahabatku,
Berkata luruslah di luar dan di dalam hati

Apakah benar?
Yang lurus itu dakwah,
Politik ini bengkang bengkok rupanya?

Naif sungguh aku ini
Lurus bendul selama ini

Setelah terbangun dari mimpi
Aku ambil peti kayu di tepi katil tidurku

Lalu aku lipat dan kusimpan
Segala risalah dan teks ucapanku
Yang menyeru reformasi, reformasi,
Hampir suku abad, selama ini

Kini aku malu pada diri sendiri
Aku malu untuk ucapkan kata-kata keramat itu lagi

Separuh jiwaku telah mati
Aku merasa tewas
Ketika menang tanpa integriti seperti ini

Hassan Abdul Karim
Pasir Gudang
Isnin 05 Disember 2022


Covid-19: Wanita hamil berdepan pelbagai komplikasi

Wanita hamil ketika wabak Covid-19 berkemungkinan menghadapi komplikasi seperti diabetes, tekanan darah tinggi dan tumbesaran kandungan yang lemah, lapor agensi berita United Press International memetik kajian dikeluarkan oleh JAMA Network Open dalam jurnal kesihatan.

Kajian mendapati seorang individu hamil lebih berpotensi menghidap diabetes, dengan 12 peratus direkodkan pada tahun ini berbanding tahun 2019, dan hampir tujuh peratus lebih tinggi berkemungkinan diserang darah tinggi.

Bagaimanapun, angka kelahiran bayi pramatang dan bayi yang meninggal dunia semasa dalam kandungan pada tahun lalu adalah hampir sama dengan kelahiran sebelum wabak pandemik.

“Terdapat bukti sederhana berkaitan risiko kelahiran bayi pramatang, tetapi ianya rendah, selari dengan hasil kajian sedia ada,” kata pakar penyelidik.

Manakala, menurut satu lagi kajian yang dikeluarkan awal bulan lalu semasa mesyuarat tahunan Persatuan Anestesiologi Amerika Syarikat (AS), wanita hamil yang dijangkiti Covid-19 dengan bergejala, lebih terdedah kepada risiko untuk mendapat komplikasi kritikal sehingga memerlukan kelahiran secara kecemasan melalui pembedahan.

Kajian itu turut membongkarkan biarpun ianya jarang terjadi, tetapi wanita mengandung yang dijangkiti virus tersebut adalah 15 kali ganda lebih berisiko untuk meninggal dunia. – Agensi


UMNO Kedah tak ingin kerjasama dengan PAS pada PRU-15

UMNO Kedah menegaskan parti itu menolak pelawaan PAS untuk bekerjasama dalam Pilihan Raya Umum Ke-15 (PRU-15), walaupun mengetahui parti Islam itu cukup hebat di negeri itu.

Ketua Komunikasi Barisan Nasional (BN) Kedah, Datuk Shaiful Hazizy Zainol Abidin, berkata penolakan itu bukan bermakna UMNO sombong atau tidak sukakan penyatuan, sebaliknya ia mempunyai asas yang jelas dan konsisten.

Beliau yang juga Timbalan Ketua UMNO Bahagian Merbok berkata, penyatuan harus mempunyai niat dan sebab yang baik dan bukan semata-mata kerana hendak kekal berkuasa atau mahu menang lebih banyak kerusi.

“Pinggan tak retak, nasi tak dingin. Demikianlah cara orang lama dulu-dulu berbahasa dalam menolak dan mengetepikan sebarang sangkaan bahawa kita terkinja-kinja berkehendakan orang.

“Dalam dunia ini, memang wujud pihak-pihak yang merasakan mereka terlalu elok, terlalu besar, terlalu dimahukan sehingga menganggap semua orang mahu bersama mereka.

“Saya ingin menggunakan ungkapan yang sama untuk menjawab ‘pelawaan’ PAS Kedah agar UMNO ‘menumpang’ kekuatan parti tersebut dalam PRU akan datang. Terima kasih, tetapi kami tidak berminat.

“Kami tidak mahu ‘berkasih sayang’ hanya kerana ada kepentingan tertentu yang hendak dicapai. Itu tidak ikhlas namanya,” katanya yang juga bekas Setiausaha Politik kepada Menteri Besar Kedah Datuk Seri Ahmad Bashah Md Hanipah, dalam kenyataan di Facebook hari ini.

Shaiful Hazizy UMNO Kedah tidak mahu berdolak-dalih sebaliknya menegaskan bahawa parti itu memang berhasrat untuk kembali berkuasa dan memerintah semula Kedah.

Beliau berkata sepanjang tahun di Kedah, UMNO dikecam, dipersalahkan dengan pelbagai perkara, termasuk disamakan seperti ‘itik patah kaki’ dan ‘harimau kena tembak’.

“Menteri Besar Kedah dan Pengarah Pilihan Raya PAS sudah membuat penegasan. PAS kuat di Kedah. Kita tahu, PAS adalah parti yang baik, dipenuhi ulama dan golongan terpelajar. Semua pintar, semuanya hebat.

“Jadi, sebagai ‘itik patah kaki’, ‘harimau kena tembak’ dan segala jenis lagi gelaran dan panggilan PAS kepada UMNO, UMNO percaya kita bukan rakan kongsi yang baik dan secocok kepada PAS yang hebat.

“Tanpa UMNO pun, bukankah PAS sudah mengisytiharkan kemenangan 22 kerusi? Jadi, kami kalungkan ucapan tahniah dan selamat bekerja kami ucapkan,” katanya lagi.

Shaiful Hazizy berkata apa yang pasti ialah UMNO akan turun ke medan PRU-15 dengan semangat, iltizam dan perancangan masa depan yang baik untuk Kedah, bukan sekadar untuk menjadi pengeksport ketum sahaja.


Pertembungan banyak penjuru, BN sudah bersiap sedia sepenuhnya: Shamsul Anuar

Walaupun dijangka berdepan pertembungan banyak penjuru pada Pilihan Raya Negeri (PRN) Johor kali ini, Barisan Nasional (BN) sudah bersiap sedia untuk menghadapi semua lawan mereka.

Keyakinan itu dilontar Pengarah Komunikasi Barisan Nasional (BN), Datuk Seri Shamsul Anuar Nasarah yang menyifatkan situasi itu mungkin sedikit menggugat peluang untuk mereka menang namun persiapan rapi sudah dilakukan bagi memenangkan calon mereka pada PRN nanti.

“Oleh itu, secara peribadi saya percaya untuk mengatakan BN selesa atau tidak bertanding empat penjuru ia bergantung kerusi yang dipertandingkan. Ini kerana keadaannya tidak sama di semua kawasan Dewan Undangan Negeri (DUN) yang dipertandingkan.

“Kelebihan akan diperoleh oleh calon yang punyai rekod berkhidmat terbaik kepada rakyat atau bagi calon baharu memiliki ciri-ciri yang rakyat inginkan.

“Jadi saya yakin kepimpinan BN akan bersiap sedia dalam semua situasi dan menganggap PRN Johor kali ini sama ada melibatkan pertandingan empat penjuru, satu atau dua penjuru atau lain-lain sebagai suatu cabaran mesti dihadapi dengan serius dan bijaksana serta tidak menganggapnya sebagai laluan mudah,” katanya dipetik laporan Utusan Malaysia.

Jelasnya lagi, Shamsul Anuar berkata, pelbagai pihak boleh membuat analisa dan ulasan mengenai PRN Johor namun semua pandangan ini baik untuk dinilai serta dihalusi BN kerana sebagai sebuah parti politik, idea itu penting dalam mengatur pendekatan dan strategi parti.

Jelasnya, terdapat 56 kawasan DUN dipertandingkan PRN Johor dan sudah pasti menjadi rebutan pelbagai parti politik dan sudah tentu landskap dan situasinya berbeza antara satu DUN dengan yang lain.

“Situasi sangat berbeza. Kemenangan di Melaka dan sebelum itu pencapaian BN di Pilihan Raya Kecil Parlimen (PRK) Tanjung Piai, Johor sebelum ini bukan jaminan kepada BN untuk menang selesa di PRN. Oleh itu, semua jentera BN mesti bekerja kuat meyakinkan rakyat untuk menyokong BN,” katanya.

PRN Johor bakal menyaksikan banyak parti baharu akan membuat penampilan sulung mereka, antaranya parti MUDA, Pejuang dan Warisan yang masing-masing akan bertanding buat kali pertama di pentas pilihan raya.


90.7 peratus pesakit sembuh, 73 kematian

Sebanyak 90.7 peratus atau 6,278 pesakit dilaporkan sembuh dalam tempoh 24 jam sehingga 12 tengah hari tadi menjadikan kumulatif kepada 694,538 kes, berbanding keseluruhan 765,949 jangkitan Covid-19 yang dilaporkan sejak Mac tahun lalu.

Ketua Pengarah Kesihatan Tan Sri Dr Noor Hisham Abdullah berkata 66,084 kes masih aktif dengan 905 pesakit dirawat di unit rawatan rapi (ICU), turun sedikit berbanding semalam sebanyak 917 kes.

“Daripada jumlah yang dirawat di ICU, 443 memerlukan bantuan alat pernafasan,” katanya dalam kenyataan hari ini.

Terdahulu beliau melaporkan dalam tempoh itu sebanyak 6,982 kes baharu, termasuk tiga kes import dilaporkan di seluruh negara. Sebanyak 6,979 membabitkan penularan tempatan yang melibatkan 5,265 rakyat tempatan.

Dr Noor Hisham juga memaklumkan dalam tempoh berkenaan sebanyak 73 kematian membabitkan 64 warganegara dan sembilan bukan warganegara dilaporkan menjadikan kumulatif kepada 5,327 kes.

“Sebanyak 17 kluster baharu turut dikesan hari ini menjadikan 877 kluster masih aktif dan 2,005 kluster ditamatkan,” katanya.

Berdasarkan jumlah kluster baharu yang dikesan hari ini, jangkitan di tempat kerja merekodkan sembilan kluster, masing-masing tiga di Johor dan Selangor; dan masing-masing satu di Sarawak, Kuala Lumpur, dan Pulau Pinang.

Dua kluster baharu komuniti pula dikesan di Kelantan dan masing-masing satu di Johor, Sarawak dan Sabah.

Selangor juga merekodkan dua kluster kumpulan berisiko tinggi, manakala satu dikesan di Johor.


PICKids sasar 50 peratus kanak-kanak sebelum sekolah dibuka

Kementerian Kesihatan (KKM) menyasarkan 50 peratus kanak-kanak berusia lima hingga 11 tahun di negara ini menerima suntikan vaksin Covid-19 melalui Program Imunisasi Covid-19 Kebangsaan Kanak-Kanak (PICKids) sebelum sesi persekolahan bermula minggu depan.

Justeru, Menteri Kesihatan Khairy Jamaluddin menyeru ibu bapa segera membawa anak masing-masing menerima suntikan vaksin tersebut agar dapat melindungi mereka daripada kesan buruk sekiranya dijangkiti Covid-19.

“Apa yang membimbangkan adalah kemasukan kanak-kanak ke unit rawatan rapi (ICU) akibat Covid-19. Sekarang ini hanya 32 peratus sahaja kanak-kanak berusia lima hingga 11 tahun menerima suntikan.

“Jangan ambil sikap ‘tunggu dan lihat’, sekolah akan dibuka seminggu lagi, saya merayu segeralah mendapatkan suntikan vaksin untuk anak-anak. Vaksin tidak boleh cegah jangkitan tetapi dapat melindungi anak kita daripada kesan gejala buruk Covid-19,” katanya memetik laporan Bernama.

Pada program itu, Khairy berkata KKM mencadangkan Bulan Pemeriksaan Kesihatan diadakan pada Julai ini bagi mengalakkan lebih ramai masyarakat berusia 40 tahun ke atas menjalani saringan kesihatan secara percuma di hospital dan klinik kesihatan kerajaan.

Beliau berkata KKM juga melakukan program ‘outreach’ bagi saringan kesihatan kepada penerima B40 di kawasan luar bandar dan pedalaman yang turut melibatkan pengamal perubatan swasta di bawah program Skim Peduli Kesihatan untuk Kumpulan B40 (PeKa B40).

“Kita buat keputusan di kementerian supaya satu bulan pada tahun ini dikhususkan untuk melaksanakan saringan kesihatan, saya akan umumkan tarikh dan sasaran berapa juta individu yang akan kita saring pada bulan tersebut,” katanya.

Beliau berkata susulan negara berdepan pandemik Covid-19 dalam tempoh dua tahun ini, tidak banyak program perkhidmatan kesihatan bukan Covid-19 dapat dilaksanakan dan kini adalah masa sesuai untuk melaksanakan program kesedaran kesihatan tersebut.

Khairy berkata usaha itu perlu dilakukan pihak berwajib kerana ketika ini hanya 561,000 daripada 4.9 juta penerima PeKa B40 mendapatkan manfaat daripada program berkenaan.


Alasan UMNO tak boleh buat pemilihan sebab darurat, PKP

UMNO memberi alasan darurat dan perintah kawalan pergerakan (PKP) sebagai sebab pemilihan parti itu tidak boleh diadakan dalam masa terdekat.

Memetik laporan Sinar Harian, Ahli Majlis Kerja Tertinggi UMNO, Datuk Seri Abdul Rahman Dahlan berkata, pemilihan itu bukan suatu proses yang mudah kerana ia perlu dibuat secara fizikal.

Katanya, pemilihan parti yang membabitkan perjumpaan seramai tiga juta ahli UMNO dari seluruh negara bukanlah proses yang mudah kerana sistem pengundian perlu dibuat secara fizikal.

Katanya, ia bagi mengelakkan timbul pertikaian terhadap keputusan pemilihan terbabit.

“Macam mana nak minta tiga juta ahli UMNO ini berkumpul. Ia tidak mudah. Kena buat serentak itu.

“Kita tidak ada sistem mengundi secara maya. Nanti keputusan akan dipertikai, kena bawa ke mahkamah dan pelbagai perkara boleh berlaku.

“Jadi kalau kita ada pemilihan, kita perlu adakan secara fizikal,” katanya.

Pada masa sama, Dahlan berkata, UMNO mempunyai ramai calon Perdana Menteri sama ada yang berada di luar atau dalam parti.

“Tapi soalnya sekarang kalau kita menamakan mereka apa keperluannya? Tidak ada keperluan untuk menamakannya sekarang kerana kita tidak tahu bila akan ada pilihan raya.

“Kalau Perdana Menteri, Tan Sri Muhyiddin Yassin kata pilihan raya esok, semalam kita umum calon Perdana Menteri kita,” katanya.